Kerja Kosong Pembantu Butik

Sangat tak best bila internet slow macam siput.

Lagi tak best bila Celcom hantar mesej gitau volume da habis guna. Maka ia melambatkan lagi kelajuan internet yang sudah sedia slow. Haiyooo. Masa-masa slow macam ni, blog aje lah yang paling laju untuk dibuka. Tapi blog sendiri je lah, untuk update. Kalau nak blogwalking, kena duduk depan laptop tu tunggu loading sampai esok lusa. Erk!

Bila da 6 hari kerja 12 jam tanpa cuti ni, baru lah rasa betapa pentingnya rehat yang cukup dengan penuh tenang aman damai. Kalau tak cukup rehat, esoknya baru pukul 10 dah menguap-nguap. Buka kedai baru setengah jam dah terbaring-baring kepala atas meja. Bila petang-petang, kondisi semakin kronik sampai rasa nak tidur terus aje atas meja tu haaa~ Aiyarkkk!

Bila da kerja jugak, tak dapat dah nak bersenam tiap hari macam dulu-dulu. Ceh, padahal baru-baru ni je mengamalkan senaman mengempiskan perut. Macam lah tak boleh buat awal pagi lepas solat Subuh tu. Buat aje atas tilam terus, lepas tu sambung tidur, bangun balik pukul 8. Alasan ajeee kan!

Tapi yang paling terasa, bila da kerja, bisnes kek terjejas sikit. Eh, terjejas banyak. Hurm. Sebab saya kerja 12 jam sehari, tak sempat kalau saya nak melapis 4 jam dan menghantar kek yang entah berapa jam masa saya akan ambil. Bila nak tidur dan cukupkan rehat kalau macam tu? Huhu. Kalau kerja siang, buat kek malam, ok la sikit. Sekarang ni pun bila buat kerja berat sikit, cepat sangat batuknya. Dah makin teruk nampaknya sistem pernafasan saya ni. Tapi saya rasa tu sebab habuk kot. +_+

Sebenarnya, saya sementara saje kat sini sebelum berpindah ke kedai lama. That's why, kami tengah mencari pekerja yang berminat mahu menjadi pembantu butik. Nak tengok iklan dan cara nak apply? Tengok gambar bawah ni aje, dah lah~

So, kalau ade sape-sape rasa dirinya wanita yang berminat dengan kain cotton, taksub dengan fabrik, sukakan fesyen shawl (tak rasa apa macam saya pun boleh), selalu tersenyum (susah senyum macam saya pun boleh), banyak bercakap (pendiam pun boleh macam saya), amanah, bertanggungjawab, jujur, bertoleransi dan berbagai-bagai lagi, boleh lah contact number Puan Fadzillah, owner Benang Hijau Collections.

Tambah-tambah yang nak kerja area Bukit Indah, khususnya Tesco Bukit Indah, amat dialu-alukan!

** Tiada kata seindah bahasa.. Salam Israk dan Mikraj! **


Perlukah Marah?

MARAH...!!!

SEBAB APA MARAH...?

PERLUKAH MARAH...?

MARAH YANG BAGAIMANA...?

1) FAKTOR AGAMA @ PERIBADI

Daripada Aisyah r.a.: "Baginda (Rasulullah s.a.w.) tidak pernah merasa dendam kerana disakiti (hatinya) lalu membalas kepada orang yang menyakitinya kecuali jika hal itu merupakan pelanggaran terhadap larangan Allah (di mana) Rasulullah s.a.w. akan membalas kerana Allah 'Azza wa Jalla semata-mata." [Shahih Muslim, no: 2328]

2) PERIBADI

Allah berfirman yang bermaksud: "Dan jika kamu memberikan balasan, maka balaslah dengan balasan yang sama dengan seksaan yang ditimpakan kepadamu. Jika kamu bersabar, sesungguhnya itulah yang lebih baik bagi orang yang sabar." [Surah al-Nahl: 126]

3) AGAMA

"Wahai anak ibuku! Sesungguhnya kaum (Bani Israil) memandangku lemah dan nyaris-nyaris mereka membunuhku (ketika aku melarang mereka menyembah patung anak lembu itu). Oleh itu janganlah engkau menjadikan musuh bergembira melihat (kemarahan kamu) terhadapku dan janganlah engkau jadikan daku termasuk dalam golongan orang-orang yang zalim." [Surah al-A’raaf: 150]

.::Kemungkaran Berleluasa Kerana Tiada Yang Marah, Tiada Marah Bapa Kepada Anak, Tiada Marah Suami Kepada Isteri, Tiada Marah Abang Kepada Adik, Tiada Marah Ketua Jabatan Kepada Pekerja, Tiada Marah Pemimpin Kepada Rakyatnya, Tiada Marah Guru Kepada Anak Didiknya..::.

Marahlah~

Bersabarlah~

Jangan Berdendam~

Maafkanlah (Marah Kerana Allah)...

Ini saya copy dan paste 99% dari Facebook kawan... Moga bermanfaat untuk diri sendiri! Salam Jumaat! :)

** Api lawannya air, panas lawannya sejuk, padamkan api kemarahan dengan sejuknya air wudhuk... **


Pintu Surau Terkunci

Melihat jam di telefon bimbit.

Dah pukul 7.28 malam. Cepat-cepat kemaskan laptop. Melangkah ke surau yang letaknya di depan kedai saje. Ramainya orang di luar surau. Seperti semua menunggu sesuatu, bukan menunggu ada ruang solat dalam surau, tapi menunggu pintu surau dibuka.

Seorang mak cik mengetuk-ngetuk pintu surau. Mungkin dia fikir ada orang di dalam. Tiada kasut atau selipar di luar surau. Itu yang saya nampak.

"Terkunci ke mak cik?" tanya saya.

"Aha, berkunci. Sape ntah kat dalam."

"Rasanya, ada yang terkunci ni. Sebab takde selipar pun, tak tau lah kalau dia bawak masuk dalam."

"Hurmm...tu lah, macam mana nak solat ni. Maghrib bukan lama."

Saya hanya tersenyum kemudian beredar. Berjalan dan terus berjalan dalam Tesco. Sambil menjenguk sekejap kedai yang ditinggalkan. Tak ada pelanggan. Saya terus berjalan. Mencari kelibat sesiapa yang beruniform pengawal keselamatan. Tak jumpa. Saya kembali ke kedai. Mata melihat ke sana-sini. Saya menghampiri staff yang menjaga booth Easy RHB.

"Tumpang tanya, office kat mana ye?"

Dia pelik. Mungkin lagi pelik sebab ini kali pertama saya menegur dia setelah dua hari bekerja sambilan di sini. Saya kan pemalu orangnya. Eh!

"Surau terkunci, nak tanya siapa ye?"

"Owhhh, cuba naik atas, tanya maintenance."

"Kat atas ye? Terima kasih~"

Saya naik ke tingkat atas. Nampak kaunter informasi Tesco. Seorang staff wanita India sedang berbual dengan seorang staff lelaki. Nampak saja saya mendekat, dia bertanya kalau ada apa yang dia boleh bantu (dengan dialognya; "ya?").

"Erm, surau bawah terkunci. Boleh tolong buka?"

"Surau kunci, suruh orang buka~" Dia pula memberitahu staff lelaki teman berbualnya sebentar tadi. Staff lelaki tersebut bercakap-cakap di walkie talkie, tanpa memandang saya. Staff wanita tadi pula telah lama beredar jauh ke belakang kaunter. Tidak tahu apa kata putus mereka, tapi butir perbualan sedikit sebanyak meminta orang yang berkenaan untuk membuka pintu surau perempuan yang berkunci. Bila mereka seakan-akan tidak mempedulikan saya, saya beredar tanpa memberi ucapan terima kasih.

Turun semula ke tingkat bawah dengan menggunakan eskalator. Masa turun tu, seorang pengawal keselamatan beruniform biru turun tergesa-gesa. Di tangannya, ada beberapa bungkus plastik. Oh, membeli belah rupanya. Saya bergerak ke surau. Pintu masih berkunci. Tinggal dua tiga orang saja lagi menunggu dengan sabar.

"Berkunci." Seorang kakak memberitahu saya.

"Ya, rasanya ada yang tertekan kunci pada tombol pintu surau. Sekejap ya, tu ada orang datang bawa kunci."

"Owhh, dah bagitau ye? Susah la kalau nak solat kena tunggu orang buka kunci surau pula."

Saya hanya tersenyum. Pengawal keselamatan tadi sampai dengan segugus kunci di tangan. Wah, segugus okay. Dia mencuba satu per satu kunci di tangannya. Alahai, kenapa tak dilabel? Lama juga dia mencuba, baru lah pintu surau terbuka. Bila dah terbuka, kunci pula tak mahu tanggal dari tombol. Hurmmm. Nak saja saya ke depan dan tolong tarik, tapi tak elok pula. Dia lelaki, dia mesti lagi kuat dari saya kan? Hiks.

Alhamdulillah, akhirnya pintu surau terbuka. Kami berterima kasih kepada pengawal keselamatan tersebut yang sudah malu bila banyak mata memandang. Maghrib sudah tinggal sedikit waktu saja lagi.

Itu lah, kisah malam tadi. Lambat kan nak cerita kat sini? Baru bawak modem broadband hari ni, dan merajinkan diri masukkan sim card dalam telefon bimbit ke dalam modem tu. Sebab kalau guna tethering, alamatnya sampai esok lusa pun tak terupdate. Lembab!

Oh, ya! Jemput datang ke outlet Benang Hijau di Tesco Bukit Indah (depan surau je). Ada banyak pilihan baju kurung, blouse dan shawl yang menarik~ ;)

** Jangan menyebut tentang menulis dan bercerita berdasarkan pengalaman, jika pengalaman itu sendiri tidak pernah mematangkan... **


Satu Persoalan Dari Sepasang Mata

Satu petang yang damai.

Tidak lama dulu.

Kala aku sendiri menghadap skrin netbook di hadapan mata, tiba-tiba saja persoalan itu hadir ke minda. Tiba-tiba saja. Aku tidak tahu dari mana datangnya. Dari mana hadirnya rasa itu. Hanya Allah Maha Mengetahui. Kalau Dia berkehendak, apa pun boleh hadir dalam bayangan kepala kita, walau hanya sekelip mata.

Rasa itu yang tiba-tiba saja hadir dalam jiwa. Buat aku meneliti segenap inci kejadianku. Jari jemariku yang bersarung cincin emas nan indah, susun atur tahi-tahi lalat, segala urat biru dan hijau di bawah kulit nan halus lagi nipis, segala-galanya sambil aku gerak-gerakkan perlahan mengikut kemahuanku, aku teliti dengan mataku.

Ya, mataku.

Mataku yang tidak dapat aku lihat sendiri kecuali bercermin. Mataku ini yang dapat melihat ke sana-sini. Dengan mataku ini, aku lihat mata-mata yang lain di sekeliling aku. Dengan mataku ini, aku menyaksikan segala peristiwa dan kejadian. Dengan mataku ini, membuktikan aku ini hidup di bumi Tuhan.

Bahkan dengan mata inilah, aku tertanya-tanya, kenapa aku hidup di muka bumi? Kenapa aku berada di dalam tubuh ini dan sedang duduk di sini saat ini? Atas sebab apakah aku sekarang di tempat aku ini, dan melihat pemilik-pemilik mata lain sepertiku? Kadang aku tertanya, adakah mereka rasa apa yang aku rasa, adakah mereka benar-benar melihat seperti aku, malah hidup juga seperti aku?

Untuk apa sebenarnya aku dipilih duduk di dalam tubuh ini? Kenapa aku hidup? Kenapa aku masih di sini?

Allah... Allah... Allah...

Pernahkah kamu-kamu yang membaca ini rasa seperti aku rasa? Atau kalau tidak pernah, adakah saat ini kamu-kamu yang membaca ini rasa seperti aku rasa? Bahawa kita ini, tidak dipilih menjadi manusia hanya untuk suka-suka. Bahawa kita ini, bukan dijadikan hidup di muka bumi sebagai patung kosong tanpa isi. Dan apakah lagi yang mahu dijadikan sebagai petunjuk tentang kekuasaan Allah, sedangkan petunjuk itu sudah ada pada diri kita ini?

Tubuh kita ini, kejadian kita ini, sudah cukup sebagai bukti kekuasaan Allah s.w.t. Sungguh, ada sesuatu yang perlu kita cari selagi hidup di dunia, sedangkan mati itu sudah pasti cuma masanya saja yang kita tidak tahu bila. Akan bila-bila saja masa itu tiba, sudah cukupkah kita memberatkan amal kebaikan berbanding kejahatan?

Ya, itu tujuannya kita ini hidup.

Mengejar redha Allah s.w.t.

Nikmat yang mana lagi yang kita dustakan?

** dan tidaklah Allah hadirkan rasa takut, bimbang, sedih dan sakit, melainkan untuk kita sedar, kita ini hidup berTuhan..! **


Saya dan Pak Cik Berseluar Pendek

Ketika sedang duduk menghadap laptop di kedai, suara orang memberi salam menggamit saya mengangkat muka.

Seorang pak cik seperti teragak-agak hendak masuk ke kedai. Saya senyum dan menjawab salamnya. Wajahnya nampak lega sedikit. Dia melangkah masuk mendekati saya.

"Adik nak tempah makanan?" Pak cik itu berseluar pendek dan bertopi. Nampak rambut putih di sebalik topinya. Gaya percakapannya pula agak lain sedikit slanganya. Soalannya masih tidak saya jawab. Hairan kerana tidak pernah lagi ada orang datang mengambil tempahan di kedai.

"Hari ni ada menu ayam masak asam pedas. Nanti saya hantar kat adik tengahari ni."

"Owhhh...pak cik dari mana ni?"

"Pak cik baru lepas hantar makanan ni tadi. Selalu amek order kat sini, kat kedai-kedai kat atas. Kadang-kadang masak lemak cili api, ada jugak masak kicap, hari ni asam pedas. Tiga ringgit je."

Asam pedas itu kegemaran saya.

"Pak cik hantar ke nanti?"

"Ya, pak cik hantar dalam pukul 1 macam tu."

"Boleh juga lah, bungkus macam mana tu?"

"Pak cik asingkan nasi dengan lauk, jangan risau. Pak cik tulis sini ya, nama kedai ni apa?"

"Benang Hijau." Dia seperti menahan gelak. "Baru bukak je pak cik. Belum ada papan tanda."

"Ooo, takpe, takpe! Pak cik ingat ni." Dia menulis nama kedai atas sekeping kertas kecil. "Nanti pak cik datang hantar, ya!"

"Ok... Siapa yang masak?"

"Orang rumah pak cik."

"Owhhh... Pak cik duduk mana?"

"Kat belakang kedai-kedai tu je, ade perumahan kat situ. Pak cik ade rumah lagi satu kat Rawa, pak cik nak jual RM280k, sekarang ade orang Singapore duduk situ, RM800 sebulan pak cik sewakan. Kalau adik nak cari rumah, boleh lah gitau pak cik."

"Owhhh, hari tu ade jugak kawan nak cari rumah. Nanti saya gitau diorang kot-kot diorang berminat."

"Ok, dik... Assalamualaikum..." Dia berpusing dan melangkah ke luar kedai. Saya menjawab salam sambil menghantarnya ke luar dengan anak mata. Tiba-tiba dia terhenti dan berpaling ke arah saya.

"Maaf ye dik, pak cik ni rock sikit. Pakai seluar pendek. Tak menutup aurat." Dia menunjuk ke arah seluarnya yang pendek paras lutut.

Saya senyum. Geli hati sedikit dengan tingkahnya.

"Panas lahhh," katanya lagi dengan wajah berkerut.

"Panjangkan sikitttt je lagi, pak cik! Hihi," ujar saya sambil senyum.

Dia tersenyum kembali sebelum beredar.

Alhamdulillah. Orang selalu pesan, kalau nak beli makanan kat luar, berusahalah cari peniaga yang nampak beriman. Baru kita tahu dia menjaga solatnya, tidak leka dengan kewajipan terhadap Allah walaupun sibuk mencari rezeki. Ada keberkatan kat situ.

Dari sisi lain...

"Wahai Nabi! Katakanlah kepada isteri-isterimu, anak-anak perempuanmu dan wanita-wanita mukmin, hendaklah mereka menghulurkan jilbabnya ke seluruh tubuh mereka. Yang demikian itu lebih baik, supaya mereka
lebih mudah untuk dikenali
, kerana itu mereka tidak diganggu."

[al-Ahzab: 59]

** Hidup umpama mengayuh basikal, selagi tidak berhenti mengayuh selagi itulah kita tidak akan jatuh... **


Staff Standby

Penatnya.

Dah lama tak update kan? Maaflah, kesibukan bekerja, kekurangan coverage internet dan ketidakstabilan emosi menyebabkan kemalasan membuka blog dengan menggunakan laptop semakin menyerlah. Blerghhh.

Emosi tidak stabil kerana hormon. Hormon menyebabkan emosi tidak stabil. Eh? Ape-ape je lah!

Banyak sangat benda berlaku dalam beberapa hari yang saya membisu ni. Haiyoo. Tak terkongsi. Dengan munculnya staff baru kat kedai Benang Hijau kat cawangan Tesco Bukit Indah, banyak masa digunakan untuk mengajar dia buat kerja sebelum saya menjadi staff standby kat U-Mall Skudai pula.

Staff standby maksudnya, saya akan masuk menjaga kat mana-mana cawangan yang staffnya bercuti. Wah, macam banyak kan cawangan? Of course! Sekarang Benang Hijau ada lima cawangan kat Johor. U-Mall, AEON Taman Universiti, Tesco Bukit Indah, AEON Bukit Indah dan terbaru, AEON Permas.

Alhamdulillah, murah rezeki mereka-mereka ini.

Esok, saya akan berada di AEON Taman Universiti, ok?

Malam ni...saya berada di rumah, membaiki slide viva. =.="

P/S:
 Boleh tak lepas ni, saya tak nak update benda lain, nak update blog aje. Rajin lah pulak kan? Lagipun sesi menyenyapkan diri menyebabkan tak ramai dah datang baca entri baru, maka boleh membebel sesuka hati dengan syarat kena ping dekat page aje, kat profile FB tak payah. Kbai.

** Bila hari baru muncul lagi, tegakah kita mendustai nikmat umur yang Allah berikan? **


Tidak Sekufu

Sekufu.

Sama taraf, sama darjat.

Itu yang dulunya saya faham tentang sekufu. Tapi bila baca My Precious Iris, karya kak Melur Jelita, mata hati saya terbuka dan terbuka lagi untuk ke berapa kali. Rupa-rupanya sekufu dalam Islam ni lebih dari itu!

Sekufu rupa-rupanya bukan bermaksud sebagai sama taraf atau sama kaya. Tetapi sekufu bermaksud persefahaman suami isteri. Ada tautan jiwa, saling percaya dan saling menghormati. Suami isteri tahu tugas dan tanggungjawab masing-masing.

Lebih-lebih lagi suami sebagai ketua keluarga harus memimpin rumah tangga yang diasaskan atas dasar Islam. Suami bijak membuat keputusan dengan akal yang waras berpandukan al-Quran dan as-Sunnah. Tetapi tidak salah meminta buah fikiran isteri kerana rumah tangga didirikan dengan dua hati dan jasad menjadi satu kerana ikatan murni.

Bila seorang suami tiba-tiba datang untuk menceraikan isteri yang telah tiga puluh dua tahun dikahwininya hanya kerana dia merasakan mereka tidak sekufu berdasarkan Kitab Tajul Muluk, memang patut dinilai balik apa yang berada dalam fikiran suami tersebut. Anak sudah lapan, cucu sudah sembilan belas, bagaimana boleh suami tersebut katakan rumah tangga mereka panas dan dia tidak sekufu dengan isterinya.

Pada usia perkahwinan yang 32 tahun, bukan masanya lagi untuk memahami pasangan, tetapi menghargai pasangan. Tidak mungkin beroleh anak cucu seramai itu kalau tidak kerana saling percaya dan memahami antara mereka. Hanya kerana cakap-cakap orang banyak dan Kitab Tajul Muluk, minda jadi tertutup dan sempit akal untuk berfikir.

Kak Melur Jelita turut berkongsi cara-cara seorang isteri untuk menghadapi suami yang penat pulang bekerja, meladeni dan melayani suami dengan selayaknya seorang isteri solehah. Bukan semakin menjadi bebanan dan penambah berat di pundak suami.
Mengalah bukan untuk menunduk, tetapi mengalah untuk menanduk
. Mendalam! Tidak sia-sia membaca novel tulisan graduan lulusan Usuluddin UM ni.

Alhamdulillah, memang banyak ilmu dalam MyPI.

Sampai rasa tak sabar nak kahwin! Eh!

** Ilmu untuk dikongsi dan diamalkan, bukan sekadar untuk disimpan dan diangan-angankan... **


Wordless Wednesday: Tugas dan Result

Tersentuh hati membaca ayat yang tertera pada gambar tersebut.

Allahu...

Hanya kepada Mu aku berserah...

Segenap urusan dalam hidupku dan matiku...


Yang Setia Bersamaku...

Merenung ke luar jendela

Melihat kebesarannya

Mensyukuri segala nikmat

Yang dikurniakan di dunia

Kau berikan ku kekuatan

Untuk berpegang pada jalan

Walau penuh dengan cabaran

Ku tahu ku adaMu Tuhan

Kerna kau yang satu

Yang setia bersamaku

Tika aku jatuh

Kubangkit kernaMu

Ku tahu ku adaMu

Disisiku selalu

Bantulah hambaMu

Mencari keredhaanMu

Ku tahu ku adaMu

Ku adaMu selalu

Kerna kau yang satu

Yang setia bersamaku

Tika aku jatuh

Kubangkit kernaMu

Ku tahu ku adaMu

Disisiku selalu

Bantulah hambaMu

Mencari keredhaanMu

Ku tahu ku adaMu

Merenung ke luar jendela

Melihat kebesarannya

Walau penuh dengan cabaran

Ku tahu ku adaMu Tuhan

AdaMu - Najwa Latiff


Antara A dan B

Hari ni dah 23 Julai 2013.

Berapa hari je lagi. Alahai, masa-masa suntuk macam ni lah tiba-tiba tak reti nak guna Excel, terlupa macam mana nak plot graph. Padahal baru tinggal berapa bulan. Erk! Lastly, option dia kita crop & paste je lah graph yang dikecik-besarkan supaya nampak lebih cantik dalam thesis yang dibetulkan nanti. Mohon diterima. =.="

Actually beberapa hari ni, hati dah rasa tak best.

Saya jenis yang terus rasa tak best kalau sorang ni dah share rasa tak best dia pada orang lain yang saya kenal. Err, faham tak ayat ni? Contohnya, kita kenal A dan B. A ni dia jenis suka nak menang, then suka rasa dia lebih betul dari orang lain. So, dia akan berusaha patah-patahkan kata si B. Bahkan ada masanya, kalau A tanya soklan kat B, B cuba jawab elok-elok, nak terangkan baik-baik, tapi A jenis tak suka orang panjang-panjangkan cerita. A akan potong kata-kata B, nak guna kata-kata dia juga yang lebih ringkas dan padat. Kadang-kadang A ni gegurau dengan B, tapi B rasa gurauan dia tu terlampau ekstrem. A mungkin rasa dia dah tegur elok-elok kalau B ada buat silap, tapi sebenarnya B tak boleh terima cara A tu. Sampai B ni terasa hati lah kan.

Lalu B pun luahkan rasa hati dia kat saya.

Aiyakkkk~

Lepas A luahkan, haruslah saya rasa tak best kalau terjumpa si B kan? Asyik terfikir-fikir aje ape yang B cakap sebelum-sebelum ni. Hurm.

Susahnya kalau jadi orang kat tengah-tengah.

Berusaha untuk jadi neutral.

Salam 14 Ramadhan.


Ayam, Telur, dan Mentega

Sejak-sejak ni dah jarang sangat update dengan dunia maya.

Memang lah kadang-kadang tu ada jugak update status kat FB, update gambar kat Instagram (sunahsakura), update moments kat WeChat, tapi semua tu guna phone. Macam yang pernah saya kongsi dulu, kalau guna phone ni dia jadi limited. Terhad dari segi masa dan ruang. Takkan nak tenung phone je sepanjang hari kan? Dari segi ruang, skrin phone tu kecik, tak macam lappy. Jadi kita rasa tak puas pun kalo tenung phone lama-lama. Buat sakit mata ada lah haiii~

Sebab tu, berita-berita terkini disambut dengan ngangaan mulut yang tak berapa besar sangat (kalau besar kang, masuk lalat, batal pulak puasa walau tak sengaja, tapi sebab sengaja menganga, ok dah melalut...stop!). Berita-berita Syria, Mesir dan sebagainya yang keluar kat FB lepas je sihat dari demam agak memblurrkan. Tertanya-tanya kejadian yang berlaku, tiba-tiba ramai kengkawan bertukar DP FB kepada gambar Morsi. Hurm.

Dan semalam, sibuk-sibuk baking sempat juga belek phone, keluar berita ayam pulak. Ayam naik harga, Datuk Hasan Malek suruh beli selain ayam untuk raya. Aiyakkkk~ Ramai mengamuk sebab takkan nak masak rendang ikan pulak? Err~ Bila baca keratan akhbar yang kengkawan share tu, ghopenye ade peniaga yang mengambil kesempatan naikkan harga ayam sempena perayaan. Hurm.

Actually, tahun ni harga telur dengan mentega sangat mahal. Kalau tahun lepas, bulan puasa macam ni, harga telur dan mentega turun sampai RM7.99 daripada RM10.80 untuk telur, RM11-12 untuk mentega. Tapi tahun ni, nak cari harga telur RM7.99? Nan hadoooo~ Kalau mentega, boleh lah pergi Tesco, dapat lah rega tu untuk mentega berkualiti tinggi SCS. Hahhh, lepas ni semua baker pergi Tesco beli mentega. =.="

Ok lah, nak sambung buat pembetulan thesis sambil pening. Sempena tempahan kek karamel tengah 'pause', jom manfaatkan masa yang ada!

Selamat beribadah puasa!


Sekadar di Pinggiran

Semalam up status kat Facebook.

Sekadar di pinggiran...

Pejam celik, pejam celik, dah 21 Ramadhan kan? Sekejap je masa berlalu. Dah masuk 10 Ramadhan terakhir. Fasa pembebasan dari api neraka. Allahuakbar.

Macam mana agaknya amalan kita dalam 10 Ramadhan terakhir ni? Sama ke macam sebelum-sebelum ni? Atau lebih kurang aje dengan bulan tak Ramadhan pun. Masa-masa syaitan dibelenggu, masih berat ke nak dirikan solat, nak baca al-Quran, nak buat amal kebajikan, jauhkan diri dari maksiat? Kekadang nak solat pun rasa terpaksa, ada tu mungkin pandang sebelah mata aje.

Ikutkan, orang yang pandang Allah sebelah mata aje, Allah pun pandang dia sebelah mata. Allah lagi suka pandang hamba Dia yang bersungguh-sungguh nak dekatkan diri dengan Dia. Kita yang sambil lewa ni, sekadar di pinggiran aje. Bila susah baru nak cari Allah, bila senang, buat-buat lupa. Macam mana Allah nak kasihkan kita?

Hurm...

Masih lagi nak duduk di takuk lama?

Selamat memperbaiki amal dalam 10 Ramadhan terakhir!


Suami Belasah Isteri Sebab Baca SMS

Tak terkejut baca berita kat Metro pagi ni.

Suami belasah isteri sebab baca SMS
. Hurm. Ikutkan, yang lebih bersalah kat sini adalah si suami. Curang di belakang isteri yang baru beberapa bulan dikahwini. Lebih teruk lagi, si suami tak mahu mengaku bermain cinta dengan perempuan lain, lalu memukul isterinya sebab asyik didesak untuk menjelaskan. Tembelang dah pecah, ego makin tinggi.

Si isteri pula, nak kata bersalah sebab periksa telefon bimbit suami tanpa pengetahuan, ada lah jugak. Sebab tak minta izin atau mungkin selama ni suami dia dah pesan awal-awal jangan bukak telefon bimbit dia. Atau mungkin tak pernah pesan pun. Sebab tu lah suami dia marah agaknya. Rasanya, bukan marah. Tapi rasa tercabar, tambah-tambah bila rahsia dah terbongkar.

Actually, telefon bimbit memang privasi masing-masing. Gadget yang peribadi sama macam external hard disk yang kita simpan gambar-gambar diri sendiri bersama keluarga. Rasa berat nak share dengan orang lain. Cuma, dalam hubungan suami isteri, yang lebih penting dari privasi telefon bimbit adalah kepercayaan.

Saling percaya.

Isteri kena percaya suami. Suami kena percaya isteri. Suami dan isteri yang dah diberi kepercayaan pulak, kena bertanggungjawab dengan rasa percaya tu. Bak kata Firman kepada Iris dalam ILUS,

"Jika dipercayai... jagalah kepercayaan itu. Sekali mengkhianati kepercayaan itu, boleh merobohkan keyakinan diri kepada mereka yang sangat mempercayai awak. Jangan sampai mereka merasa kebaikan di dunia ini sudah lenyap kerana mereka meletakkan kepercayaan yang salah kepada orang yang salah. Ia satu perbuatan yang zalim, mematikan jiwa yang hidup, membunuh semangat yang berkobar, menghilangkan kegembiraan dari hari yang tulus..."

Kalau sama-sama faham konsep percaya, insya'Allah tak akan keluar berita macam tu, tak akan jadi porak-peranda rumahtangga. Tapi kalau bukan lagi sebab percaya, hati memang sudah terpaut pada yang lain, jujur dan berterus-teranglah.

Kenapa perlu berselindung lagi?


Wordless Wednesday: Menu Berbuka 1 Ramadhan

Kek Karamel Pelangi

Untuk tempahan kek karamel sepanjang Ramadhan dan kek lapis sempena Syawal, sila berkunjung ke
SINI
... ^_^


1 Ogos dan Zammiluni

Hari ini 1 Ogos.

Semalam 31 Julai. Tanggal hari kelahiran saya yang ke 26 tahun. Subhanallah. Dah 26 tahun dah. Angka lebih 25 tahun, rasa macam dah tua sangat. Huhuhu. Apapun, alhamdulillah. Beruntung sangat-sangat sebab diberikan nikmat usia hingga ke hari ini. Tetap bersyukur kepada Allah yang memberikan segala kurniaan Dia kepada sekalian hamba. Moga-moga umur yang bersisa dimanfaatkan sebaiknya.

Pagi-pagi tadi, ternampak seorang sahabiah post video link kat Facebook. Dengan sedikit kata-kata dari dia sahaja, hati saya tersentuh.

Mungkin ramai yang kata single lebih baik. Tak berkahwin pun tak apa. Jauh dari masalah dan penyakit jiwa. Walau sudah sedia tahu, atau mungkin tidak tahu, pernikahan itu ibadah, membina masjid itu sunnah. Sedangkan Rasulullah s.a.w pun perlukan Khadijah r.a. Apatah lagi kita ini manusia biasa-biasa sahaja. Kerna pada pernikahan itu ada hikmah. Kan?

Dan video Youtube "Zammiluni" sepanang 2 minit 50 saat tersebut boleh ditonton di bawah.

Iya lah, saya sudah 26 tahun.

Dan salah satu impian saya adalah menjadi isteri penyejuk hati suami.

Siapa tidak mahu?

P/S:
 Ok, sekarang perlu ke fakulti setelkan thesis hard cover binding pula. Moga sempat buat sebelum balik kampung.


Berusaha Menggigih

Erm.

Mungkin misi sebelum ni tak akan diteruskan buat sementara waktu. Misi baru pula yang akan dimulakan. Misi baru memerlukan lebih banyak kekuatan. Lebih banyak ketabahan, kekentalan, ke-ke-ke- dan banyak ke- lagi.

Dalam masa sekarang ni pun memang perlukan sangat-sangat segala ke- tu. Bila dah selesai satu pilihan, muncul pula kekalutan baru. Ya, serta dalam pakej bila kita dah bulat memilih, tentulah akan ada risiko yang perlu kita hadapi, kan?

Buat diri ni buntu lagi.

Mana nak cari duit untuk bayar yuran PhD pulak?

Allahu...

P/S:
 Bila da publish, baru teringat nak tulis apa sebenranya tadi sampai letak tajuk entri camtu. Tapi ahhhh lebih kurang sama aje lahhh!


Jumaat Terakhir

Jumaat terakhir.

Hari penuh barakah. Dalam bulan penuh mulia.

Dan aku sibuk sendiri di rumah. Menyiapkan segala tempahan kek dalam masa yang terlalu suntuk. Sambil-sambil menyiapkan juga penjilidan thesis dan e-thesis. Ya, aku mahu hantar hari ini. Paling lewat, petang nanti. Itu saja pilihan yang aku ada. Tidak mungkin untuk aku menghantar thesis yang sudah dijilid paling lewat 14 Ogos kalau sudah aku membeli tiket pulang ke sini 17 Ogos. Kan? Lebih baik selesaikan semuanya sebelum pulang ke kampung halaman. Boleh lah menyambut hari raya dengan hati yang aman.

Sedang aku pening-pening dengan e-thesis, jari-jemariku menekan tetikus, membuka satu blog yang selalu aku singgah. Walau jarang benar dikemaskini entrinya, tapi aku tetap selalu masuk. Sekadar melihat-lihat kalau ada entri baru, tak pun, aku akan belek entri-entri lama. Tiba-tiba saja, mata aku tertancap pada satu link entri di bawah entri paling atas.

Entri lebih kurang setahun yang lepas.

Aku klik link tersebut. Membacanya dari awal hingga akhir. Untuk kali ini, aku pun tidak pasti sudah berapa kali aku membacanya. Namun tidak pernah pula aku rasa jemu. Ayat yang tertulis di dalam entri itu, aku dapat rasa benar-benar dari hati. Rasa syahdu menyapa hatiku. Dan tika itu jugalah air mata aku sudah tidak dapat ditahan lagi.

Aku menangis. Menangis bukan kerana manusia. Tetapi menangis kerana aku sedar aku lemah. Aku tidak berdaya. Aku tidak mampu untuk berbuat apa-apa. Kerana aku hanya hamba. Siapalah aku hendak mengubah ketentuan Allah. Jika Dia telah mentakdirkan sesuatu, sebagai hamba aku harus redha. Qada' dan qadar telah lama Dia tentukan, dan aku tahu
qada' muallaq
 itu boleh aku, kau dan kau ubah dengan usaha.

Tapi tetap, aku, kau dan kau hanyalah hamba yang tidak punya apa-apa.

Dan di hujung tangis itulah aku hanya mampu berdoa. Moga-moga Allah mendengar isi hati aku, kau dan kau.

Mudah-mudahan barakah bulan mulia ada tempiasnya pada aku, kau dan kau. Ameen.


Mesir Sedang Menangis

Aku tahu.

Aku tidak akan mampu menulis dengan lebih baik tentangnya. Mungkin kerana kelu lidah untuk berbicara. Atau mungkin saja kerana terkedu dan termangu lantas hilang segala tulisan yang mahu aku nukilkan tentang itu.

Kala media perdana memaparkan segala kisah dan cerita, alam maya turut heboh dengan pelbagai berita. Walau saling bercanggah, namun isinya tetap sama.

Mesir-sedang-menangis.

As-Sisi semakin menggila.

Ribuan rakyat menjadi syuhada.

Aku pula masih di sini.

Bumi Malaysia yang aman.

Syawal ini, nikmat mana lagi yang mahu aku dustakan?

#Doa untuk mereka di sana.


Misi Mencari Pekerjaan

Bila dah selesai semua benda ni, rasa kosong sangat pulak.

Masih lagi masuk lab kalau rajin. Tapi dah tak ada apa sangat nak buat. Atas sebab perlukan internet je baru rajin ke fakulti. Kalau tak, duduk rumah aje lah. Menunggu surat dari senat universiti.

Sambil-sambil tu, sekarang dah mula mencari pekerjaan area Selangor & KL. Pening jugak ye nak cari kerja ni. Sebelum ni bukan tak pernah cari, lepas degree dulu pernah juga daftar Jobstreet bagai tu. Tapi masa tu, macam tak bersungguh dan tak serius sangat. Kali ni lah baru betul-betul nak cari kerja. Jumpa juga kerja-kerja yang macam ok, tapi kadang-kadang requirements macam tak berapa nak cukup. Bila rasa tak cukup, terus rasa yak yakin nak mohon. Huhu.

Padahal, sepatutnya try aje la kan apply kat mana pun. Kalau terlalu memilih kerja pun, susah jugak. Tapi lagi satu yang membingungkan kepala ni, kalau nak cari area Selangor & KL, kena cari rumah area sana jugak lah. Hoho!

Kalau ada yang tengah cari pekerja berwibawa dan penyewa rumah berhemah area KL & Selangor, boleh lah contact saya ya! :p


Tahi Lalat Kat Tapak Kaki

Sampai saja rumah tadi, terus solat dan tidur.

Terlalu penat rasanya. Beberapa hari yang penuh dengan aktiviti. Jauh-jauh pula tu. Ke Sg. Sayong dan Sedenak di hujung minggu. Lepas ber-open house di Skudai pada hari Jumaat, sebelah malamnya. Malah lepas marathon filem baru bersama kawan satu lab hari Jumaat tu.

Maka, bila bangun je dari tidur tadi, rasa macam...kosong sangat.

Terus tanya diri sendiri, nak buat ape ek? Malam ni nak keluar gi mana ek? Nak ajak sape ek?

Err...dahsyatnya kalau dah sampai jadi macam ni. T_T

Macam dah kena penyakit tahi lalat kat tapak kaki. Faham-fahamlah~ Padahal takde pun tahi lalat kat tapak kaki i niii~ Hihi. Namun bila mengenangkan next week akan keluar berjalan jauh lagi sampai nun ke utara tanah semenanjung, maka dibatalkan hasrat hati demi menyimpan sisa minyak dan baki duit supaya tak dibazirkan sesuka hati.

Saya kan, belum berkerjaya.

Ok~

Gambar dicilok dari instagram jiran sepagar

Gambar dicilok dari FB Kak Ayu Citarasa Rinduan

Gambar dicilok daripada instagram Sunah Sakura

P/S:
 Terima kasih Adam, Kak Ayu Citarasa Rinduan, Pak Cik Mat Gebu dan kak Rafidah Hashim atas undangan datang ke rumah~ Selamat hari raya, maaf zahir batin~ :)


Bila Isteri Mat Yo Buat Hal, Kita...?

Heboh!

Kecohnya alam maya dengan alam realiti di bumi Malaysia ni tentang isteri Mat Yo maki dan tendang Pak Azman, pengawal keselamatan Subang Airport tu. Huishhh~ Saya yang tengok video tu pun rasa maluuuu. Huk! Moga Allah bagi hidayah kat Siti Aisya Adam dan suaminya.

Mohon dijauhkan juga dari jadi macam tu kat saya dan orang-orang di sekeliling saya.

Orang kata, akhlak kita pada orang lain akan menentukan hidup kita pada masa akan datang. Kalau kita buat baik pada orang, orang akan buat baik pada kita. Kalau kita buat jahat pada orang, Allah akan balas dengan yang setimpal pada kita.

Besarnya kesan cara kita bergaul dengan orang lain, kadang-kadang kita tak nampak. Atau mata kita ni dihijab untuk nampak yang buruk pada diri kita. Rasa-rasanya kita dah betul, rupanya kita lah yang paling salah. Rupanya ramai yang terasa hati dengan kita. Belum dikira lagi yang tertanam benih benci dalam hatinya pada kita.

Astaghfirullahal'azim....

Kawan-kawan, kalau saya buat salah, tegurlah saya baik-baik!


Blog Sebagai Pendapatan Sampingan

Sila picit muka Qhaliff yang comel

Macam mana blog boleh jadi punca pendapatan sampingan?

1. Dari iklan khas blogger, dah banyak syarikat iklan untuk blogger tegar kan sekarang ni? Yang tak berapa tegar macam saya pun letak jugak lah iklan Nuffnang. Alhamdulillah, walaupun tak banyak, boleh lah buat duit poket. Hiks.

2. Dari iklan individu atau perniagaan persendirian, selalunya dari golongan yang buat business online. So, bila nak tarik pelanggan, diorang kadang-kadang gunakan blogger macam kita untuk promosikan produk dan perniagaan diorang. Kena lah buat tugasan yang diberikan untuk dapat bayaran...

3. Berniaga dari blog. Haaa~ Kalau buat business online, dan iklankan kat blog, serta memang berblog untuk berniaga, makaaaaa dapatlah pendapatan sampingan yang kekadang boleh jadi pendapatan tetap gituuu~

Itu saje~ Sekian terima kasih!


Hanya Allah

Husnu-thiqah bi Allah.

Husnuzhon dengan Allah.

Bersangka baik dengan Allah.

Pada satu-satu masa, apabila apa yang kita inginkan seolah-olah terlalu jauh untuk dicapai, atau ketika kita menghadapi sesuatu yang paling kita takuti, waktu itulah kebergantungan kita kepada Allah akan diuji.

Mampukah kita dalam sukar dan susah, bersangka baik dengan Allah? Dalam segala kerumitan yang dihadapi, masih mahu berdoa dan meminta kepada Allah? Atau kitakah yang kurang percaya, lalu mencari selain Allah dari segala-galanya?

Muhasabah diri kita, adakah kita antara hamba yang sering meletakkan Dia bukan di tempat pertama untuk bergantung harap? Angkuh dan sombong untuk tunduk menadah tangan, berdoa kepadaNya. Kerna tidak yakin kesusahan akan hilang, kebahagiaan dan sinar akan terbit di penghujung jalan.

Pada ketika ini, hanya yang benar-benar yakin akan kekuasaan Allah atas segala sesuatu lah, yang akan mampu menghadapai segala ujian dalam hidupnya. Yakin bukan sekadar pada nama ar-Rahman. Bukan sekadar Allah Maha Pengasih, kerana ketika susah, sekalian makhluk pun akan rasa kasihan pada kita. Tetapi pada pengertian bahawa Allah sahajalah yang Maha Kuasa atas segala sesuatu.

Hanya Allah yang boleh menghilangkan kesusahan yang kita hadapi, hanya Allah yang boleh menghadirkan kekuatan dalam diri kita untuk menghadapi musibah. Tiada satu apa pun yang dapat menghalang Allah untuk melakukan apa yang Dia kehendaki.

Hanya Allah...

Atau apakah (kamu tidak memperhatikan) orang yang melalui suatu negeri yang (temboknya) telah roboh menutupi atapnya. Dia berkata: "Bagaimana Allah menghidupkan kembali negeri ini setelah hancur?" Maka Allah mematikan orang itu seratus tahun, kemudian menghidupkannya kembali. Allah bertanya: "Berapa lama kamu tinggal di sini?" Ia menjawab: "Saya telah tinggal di sini sehari atau setengah hari". Allah berfirman: "Sebenarnya kamu telah tinggal di sini seratus tahun lamanya; lihatlah kepada makanan dan minumanmu yang belum lagi berubah; dan lihatlah kepada keldai kamu (yang telah menjadi tulang belulang); Kami akan menjadikan kamu tanda kekuasaan Kami bagi manusia; dan lihatlah kepada tulang belulang keldai itu, kemudian Kami menyusunnya kembali, kemudian Kami membalutnya dengan daging". Maka tatkala telah nyata kepadanya (bagaimana Allah menghidupkan yang telah mati) dia pun berkata: "Saya yakin bahwa Allah Maha Kuasa atas segala sesuatu". [Al-Baqarah: 259]


Ini Ketetapan Allah...

Manalah akan ada ketentuan Allah yang buruk.

Manalah akan ada ketetapan Allah yang tidak baik.

Tidak ada.

Kalau pun aku mahu mencarinya,

Tidaklah akan aku temui,

Satu apa pun dari takdir-NYA,

Qada dan qadar-NYA,

Yang tidak baik.

Pencarian yang sia-sia!

Bukan kerana aku yang tak berdaya.

Tapi kerana perancangan-NYA yang

MAHA SEMPURNA.

Cuma belum terlihat dimata, aturanNYA sempurna.  :)

via
tersenyum-melihat-langit


Luahkan Semuanya!

Ada masanya

tak semua perkara perlu diluahkan.

Ada waktunya

sesetengah perkara lebih baik disimpan.

Namun

ada saat-saat tertentu

apa yang masih terpendam

lebih baik dikeluarkan semuanya.


Tak Cukup Cantik

Sumber:
L’ESPRIT DE L’ESCALIER
 on tumblr

Rendah diri.

Rasa tak cukup cantik, tak cukup menarik, kurang sempurna.

Manusia selalu begitu. Walau berapa banyak kali pun menghadap cermin, masih rasa ada yang tidak kena. Kadang-kadang membandingkan diri dengan orang lain, yang padanya memang jauh lebih sempurna.

Bukankah itu hanya akan meruntuhkan lagi motivasi diri? Buat kita kurang yakin berhadapan dengan orang sekeliling. Bila keyakinan diri jatuh, sebenarnya itulah yang terlihat kurang cantik pada pandangan mata orang lain. Sungguh-sungguh, keyakinan itu memberi kesan yang sangat besar dalam diri seseorang. Orang yang yakin akan kemampuan dirinya, walau dari segi ketrampilan atau kemahiran, insya'Allah sentiasa nampak menarik.

Menarik yang tersendiri. Ada orang, senyumannya menarik, matanya cantik, gayanya saja sudah memukau mata memandang. Ada orang, nampak cantik kerana sifat sopan santun, tertarik bila melihatnya bergaul dengan orang sekeliling, ada sesuatu yang indah walaupun pakaiannya biasa-biasa saja.

Yang nyata, setiap ciptaan Allah itu ada keindahan dan kecantikannya tersendiri. Kalau bukan pada luaran, insya'Allah indah dari dalam. Cuma kadang-kadang, kita yang tidak nampak akan indahnya yang Allah ciptakan untuk diri kita ini.

Atau mungkin saja kita belum menyedarinya.


Tekanan Menghadapi Deadline

Sumber:
Quotes and Images
 on tumblr

Deadline.

Tarikh akhir.

Siapa saja pun, kalau buat apa pun, yang ada deadline atau tarikh akhir yang semakin mendekat, pasti akan disambut dengan tekanan. Tekanan untuk menyelesaikan semua perkara dalam masa yang semakin suntuk. Tekanan untuk memenuhi kehendak dan matlamat. Tekanan untuk mendapatkan kesempurnaan.

Kalau tak banyak pun, sedikit kecelaruan pasti terasa.

Melainkan semuanya diuruskan mengikut jadual. Dan semuanya berjalan seperti yang dirancang. Namun, tak semua perkara akan jadi seperti yang kita sangkakan. Kadang-kadang ada halangan di tengah-tengah perjalanan kita hendak menyiapkan sesuatu, menyebabkan sedikit masa kita diambil di situ.

Bertambah tertekan bila ada yang menekan.

Kita sudah sedia tahu, banyak yang perlu diuruskan. Tidak perlu akan luahan kata-kata yang menghiris seolah-olah kita tidak sedar akan masa yang semakin cepat berlalu. Orang-orang sekeliling tidak berada dalam kasut kita. Tidak akan pernah faham apa yang kita rasa.

Cukup-cukuplah menambah bebanan dan kerunsingan di kepala yang sudah sedia ada.

Mohon yang sangat, berhentilah menghukum.

Sesekali berikan ruang untuk yang tertekan bernafas.


Bila Kekunci "Fn" Netbook Sentiasa ON

Kebingungan juga saya masa tu.

Bangun pagi, nak cari sesuatu kat Google. Keluar 2adb6r6ng pulak, bila taip kadborong. Tak lain tak bukan, mesti kerja anak-anak bulus yang nakal masa saya tengah lena dibuai mimpi indah. Mungkin ada yang terpijak kekunci netbook masa tengah lompat-lompat sambil menggigit leher memasing. =.="

Seharian juga saya terpaksa menekan kekunci "Fn" sambil menaip. Kalau tak, nanti keluar nombor-nombor pulak instead of normal keys. Agak merumitkan bila ditambah lagi dengan kita nak tekan "Shift" untuk kekunci yang ada 3 benda. Habis monyok muka depan netbook. Huhu. Kalau buka 'web cam' mesti buruk benar mukanya. =.="

Akhirnya pagi ni saya cuba Google. Semalam tak terfikir pula nak Google sebab kot-kot lah memang dah tersekat kekunci "Fn" tu secara fizikal. Tapi cuba juga Google, kalau-kalau ada yang mengalami masalah sama. Saya pun taip sambil tekan kekunci "Fn": "Fn" key is always on. Owh, banyak juga yang menghadapi masalah ni. Semua pun kena tekan "Fn" bila nak menaip. Dan, saya pun jumpa juga jalan penyelesaian masalah ni.

Bagi yang kekunci "Fn" dia sentiasa ON, stuck atau locked, boleh lah tekan "Fn" + "NumLk" serentak.

Insya'Allah papan kekunci anda kembali normal seperti sediakala. Hihi. Mekasih Google!


Rabu Yang Bisu: PERUTUSAN RAJA SEHARI


Setelah Seminggu

Dah seminggu saya post entri tentang walimah.

Hari ni baru nak  menulis balik. Hilang terus mood menulis seminggu lepas. Mungkin sebab sibuk dengan tempahan Aidil Adha, kerja-kerja Jurnal Teknologi dan juga kena siapkan paper untuk conference di Indonesia.

Sibuk benar sampai tak cukup rehat. Masa tengah tuang adunan kek karamel dalam loyang pun rasa terhuyung-hayang. Dalam hati berdoa banyak-banyak moga tak pitam. Kalau pitam, siapalah yang nak renjis-renjis air kat muka sebab semua housemate da balik kampung masa tu.

Bila dah pening-pening tu baru lah teringat kat adik kat KL. Alahai, kenapa lah lambat sangat baru nak ingat. Call dia tanya raya haji kat mana, rupanya dia tak ke mana-mana. Terkejut den sambil teruja sekali sebab boleh la ajak dia turun Johor. Jadi pembantu import sekejap kat dapur. Hihi.

Alhamdulillah, dalam godaan kepenatan dan kemalasan yang bermaharajalela, akhirnya siap juga semua tempahan pelanggan sempena Aidil Adha hari tu. Boleh lah saya ke Felda Sg. Sayong dengan hati tenang sedikit. Beraya dengan keluarga
kak Ayu Citarasa Rinduan
, first time sambut raya haji dengan penuh kemeriahan. Meh tengok juadah yang ada~

Juadah hari raya seperti biasa, ketupat nasi, lepat pulut, kuah kacang, serunding kelapa, rendang ayam, sambal goreng, ayam kicap, lagi satu takde dalam gambar...kurma kambing

Bebiskut kekuih raya dan kek-kek sedap - kek pisang, kek gula hangus, kek buah, kek lapis mocha pandan, kek karamel nenas pandan

Puding dangdut bak kata kak Ayu, puding buah laici...memandai saya nak curah air sirap bagi berkaler masa nak ambil gambar... :p

Alhamdulillah, terima kasih buat kak Ayu dan keluarga kerana sudi mempelawa saya dan adik saya untuk beraya bersama. Walaupun sekejap je masa yang diluangkan bersama, dah cukup buat kita rasa seronok di hari raya. Kikiki. Moga Allah pelihara kesejahteraan akak dan keluarga, insya'Allah.

P/S:
 Dah nak konvo next week, 26 Oktober, sesi pagi, UTM Skudai. Jemput datang bawak bunga dan coklat.


Solat Saya?

Terdapat hanya 15 minit lagi sebelum masuk waktu Solat Isyak. Dia segera mengambil wudhu dan melaksanakan Solat Maghrib. Lambat, tapi pada anggapannya asalkan dia bersolat. Dia mula membaca doa dan mula bersujud dan kekal seperti itu buat sementara waktu. Dia telah bekerja sepanjang hari dan dia berasa letih, sangat letih.

Dia tiba-tiba terbangun kerana terdengar bunyi bising dan jeritan manusia. Dia memandang sekeliling. Dia berpeluh semahu-mahunya.

Dia memandang sekeliling sekali lagi kerana tidak percaya. Ianya sangat sesak. Setiap tempat yang dia pandang telah dipenuhi dengan orang ramai. Beberapa berdiri kaku melihat sekeliling, ada yang berjalan mundar-mandir dan ada yang berlutut dengan tangan mereka menutup wajah mereka hanya menunggu seperti dalam ketakutan. Dia ketakutan dan berasa bimbang kerana akhirnya dia sedar di mana dia berada

Jatungnya hampir pecah kerana debaran yang sangat kuat.

Ianya adalah hari kiamat!

Sewaktu dia masih hidup, dia telah mendengar banyak perkara mengenai persoalan pada hari kiamat, tetapi pada anggapannya lama lagi kiamat itu akan berlaku.

Mungkinkah ini hanyalah permainan dan imaginasinya sendiri?

Tidak! Melihat keadaan sekeliling ianya kelihatan sangat benar!

Soal siasat itu sedang berlaku!

Dia mula bergerak menyusup di antara orang ramai dan mencari di antara orang ramai untuk bertanya jika namanya telah dipanggil.

Tiada siapa yang boleh menjawab. Tiada siapa yang mengendahkanya. Semuanya sibuk dengan urusan mereka sendiri

Tiba-tiba nama dia dipanggil dan orang ramai berpecah kepada dua barisan dan membuat satu laluan untuknya.

Dua malaikat memegang tangannya dan membawanya ke hadapan. Dia berjalan dengan lemah dan pasrah melalui orang ramai.

Para malaikat membawanya ke tengah kawasan dan meninggalkan dia di sana. Kepalanya tunduk dan seluruh hidupnya sedang ditayangkan di hadapan matanya seperti sebuah filem.

Dia membuka matanya tetapi apa yang mampu dilakukan hanyalah melihat dunianya yang dipamerkan. Orang ramai semua tidak menghiraukannya.

Di dalam filem hidupnya, dia melihat beberapa babak seperti

Dia melihat bapanya berjalan dari satu rumah kebajikan me rumah yang lain, membelanjakan hartanya di jalan Islam.

Ibunya mengikut dan membantu orang ramai di rumah kebajikan tersebut dan satu meja sedang disusunkan makanan manakala yang lain sedang dibersihkan.

Dia mengaku kesnya,

"Saya juga sentiasa di atas jalan ini. Saya membantu orang lain. Saya menyebarkan perkataan Allah. Saya melakukannya. Saya berpuasa pada bulan Ramadhan. Apa yang Allah perintahkan kita untuk lakukan, saya lakukan. Apa sahaja yang Allah melarang, saya tidak lakukan. "

Dia mula menangis dan berfikir tentang betapa dia mengasihi Allah. Dia tahu bahawa apa yang dia telah dilakukan dalam kehidupannya akan menjadi kurang bermakna daripada apa yang Allah redha dan perlindungan Allah sahaja yang dia mohon kini. Dia berpeluh seperti tidak pernah berpeluh sebelum ini dan bergegar seluruh tubuhnya ketakutan

Matanya tetap pada skala timbangan, menunggu keputusan muktamad.

Akhirnya, keputusan itu dibuat.

Kedua-dua malaikat itu dengan helaian kertas di tangan mereka, berpaling kepada orang ramai. Kakinya berasa sangat lemah. Dia memejamkan matanya kerana mereka mula membaca nama-nama orang-orang yang dihukum memasuki neraka.

Namanya disebut sebagai orang yang pertama. Dia jatuh melutut dan dia menjerit menyatakan ianya salah

"Bagaimana saya boleh pergi ke neraka? Saya berkhidmat membantu orang lain sepanjang hidup saya, saya menyebarkan perkataan Allah kepada orang lain"

Matanya telah menjadi kabur dan tapak tangannya berpeluh. Kedua-dua malaikat menghampirinya dan memegang tangannya. Kakinya diseret, mereka pergi melalui orang ramai dan menuju ke arah api yang menjulang-julang daripada neraka Jahannam.

Dia menjerit dan tertanya-tanya jika ada mana-mana orang yang akan membantunya. Dia menjerit semua kebaikan yang telah dia lakukan, bagaimana dia telah membantu bapanya, puasanya, solatnya, al-Quran yang dibacanya, dia bertanya jika seorang pun daripada mereka akan membantunya

Para malaikat Jahannam terus mengheret dia. Mereka telah semakin hampir dengan neraka.

Dia menoleh ke belakang dan ini rayuan terakhir. Dia teringat

Tidak! Rasulullah SAW pernah berkata,

"Bagaimana bersih seseorang yang mandi di sungai lima kali sehari dari kotoran, begitu juga bersihnya orang yang melaksanakan solat lima kali seharian daripada dosa-dosa mereka"

Dia mula menjerit,

"Solat saya? Solat saya? Doa saya?"

Kedua-dua malaikat tidak berhenti, dan mereka datang ke tepi jurang neraka. Api neraka yang membahang telah membakar mukanya.

Dia menoleh ke belakang sekali lagi, tetapi matanya telah kering dari sebarang harapan dan dia tidak mempunyai apa yang tinggal di dalam dirinya.

Salah satu malaikat menolak dia masuk ke neraka Jahannam. Dia mendapati dirinya terawang di udara dan sedang jatuh ke arah api.

Dia hanya jatuh lima atau enam kaki apabila tiba-tiba tangannya diraih oleh satu lengan dan ditarik kembali ke atas. Dia mengangkat kepalanya dan melihat seorang lelaki tua dengan janggut putih yang panjang.

Dia menyapu debu di tubuhnya sendiri dan bertanya kepadanya,

"Siapakah anda?"

Orang tua itu menjawab,

"Saya solat anda"

"Mengapa kamu begitu lewat! Saya hampir terjatuh ke dalam neraka! Anda menyelamatkan saya pada saat-saat terakhir sebelum saya jatuh"

Orang tua itu tersenyum dan menggeleng-gelengkan kepalanya,

"Anda sentiasa laksanakan saya pada saat-saat akhir, adakah anda lupa?"

Pada ketika itu, dia terjaga dan mengangkat kepalanya dari sujud

Dia berada di dalam kebasahan akibat peluh. Dia mendengar suara-suara yang datang dari luar. Dia mendengar azan untuk menandakan masuknya waktu Solat Isyak.

Dia bangun dengan cepat dan pergi untuk mengambil wudhu. Dia berjanji tidak akan melengahkan solat lagi. Dia sedar kesalahannya kini

Kongsi kisah ini kepada kawan-kawan anda dan keluarga. Mungkin, anda boleh membantu seseorang membuka mata mereka.

Dan siapa tahu? Mungkin ini adalah satu perbuatan yang baik yang boleh membantu kita pada hari penghakiman.

Sumber:
I ♥ MANJUNG


Bila Tiada Bicara

"kadang-kadang,

bila tengok seseorang macam ada yang tak kena.

entah dia sedang berduka.

entah diamnya kenapa.

entah tawa dan senyumnya seperti dipaksa.

tulisan-tulisannya,

semuanya seolah sedang ingin memberitahu sesuatu..

kata-katanya,

seolah-olah punya maksud yang lain..

jujur, kita sangat ingin tahu.

dia kenapa?

hatinya kenapa?

dia baik-baik kah?

tapi,

ada sesuatu yang menghalang.

ada tembok yang memisahkan.

entah dia yang takkan bicara.

atau kita yang takkan mampu bertanya.

kadang-kadang,

kita bimbang,

jika pertanyaan kita cuma menyulitkan keadaannya.

jika keprihatinan kita cuma membuat dia bertambah susah.

dan jika kita sebenarnya tak mampu berbuat apa-apa.

tak apalah.

aku tahu kamu mampu.

aku tahu kamu kuat.

dan aku tahu,

dengan memiliki dan menyakini Allah,

kamu akan kuat.

dari kejauhan,

moga baik-baik sahaja.

aku mengharap dan mendoakan.."

— via
tersenyum-melihat-langit


Bukan Seperti Makan Kacang

Benarlah.

Tak mudah sebenarnya hendak bergelar isteri. Bukan seperti makan kacang sebenarnya hendak membina masjid. Sedang makan kacang pun kadang-kadang ada susahnya, bila kulit kacang terlalu keras untuk dibuka. Inikan pula perkara yang lebih besar daripada makan kacang.

Bernikah.

Membina rumah tangga.

Menerima orang baru dalam hidup.

Menyatukan dua keluarga.

Yang latarnya memang berbeza.

Subhanallah. Sebagaimana firman Allah s.w.t dalam al-Quran, surah al-Hujurat ayat ke 13: "
Hai manusia, sesungguhnya Kami menciptakan kamu dari seorang laki-laki dan seorang perempuan dan menjadikan kamu berbangsa-bangsa dan bersuku-suku supaya kamu saling kenal mengenal. Sesungguhnya orang yang paling mulia di antara kamu di sisi Allah ialah orang yang paling bertaqwa di antara kamu. Sesungguhnya Allah Maha Mengetahui lagi Maha Mengenal.
"

Saya belum lagi bernikah, tetapi cabaran untuk bernikah itu kini sedang saya lalui. Kerana ramai yang berpengalaman berkata, semakin dekat dengan tarikh ijab kabul, semakin kuat kita akan diuji. Dan ujian untuk setiap hamba Allah itu berbeza-beza. Tidak semestinya bakal pengantin yang ini ujiannya sama dengan bakal pengantin yang seorang lagi. Kerana Allah Maha Mengetahui kemampuan hambaNya berbeza-beza.

Persiapan semakin rancak, keluarga dihubungi dengan lebih kerap dari biasa. Dugaan duduk jauh dari keluarga, sememangnya hati sudah mula rasa gusar dan bimbang kalau-kalau ada yang terlepas pandang. Semuanya dipantau dari jauh. Kadang-kadang kasihan pada keluarga di kampung yang bertungkus lumus membantu persiapan tanpa saya. Rasa mahu cepat-cepat balik, tetapi bersabar sahajalah, tinggal tiga minggu saja lagi untuk saya pulang ke rumah.

Dan saat-saat beginilah ujian emosi antara yang terhebat. Beruntunglah bakal pengantin yang sabar menghadapi semua tekanan persiapan majlis, melimpah ruah pahala yang Allah anugerahkan, semakin bertambah-tambah lagi pahalanya apabila sudah selesai ijab kabul. Subhanallah. Itu terapi terindah buat hati yang gundah gulana.

Maka pesan saya kepada semua bakal pengantin walau belum ketemu calon, persiapkan segalanya seawal yang boleh.

Tinggal sebulan sahaja lagi.

Mohon doa-doakan.


SMARTPHONE AJEEE

Duhhhh!

Makin hari makin senyap blog saya ni. Makin bersawang. Macam mana ek nak bagi konsisten update blog hari-hari? Macam dulu-dulu. T.T

Mungkin sebab sekarang ni ramai kawan-kawan blogger yang sama-sama aktif dulu-dulu dah beralih arah ke Instagram, Twitter & Facebook, rasa tak best dah berblog. Ye ke?

Bukan ke dulu katanya berblog sebab kepuasan hati?

So sekarang ni dah tak berapa berpuas hati la ye bila berblog. Atau sebab hati dah puas, sebab tu takde ape nak diblogkan. Err.

Semua ni dipengaruhi teknologi di hujung jari jugak rasanya. Singkap balik memori daun pisang, kecik-kecik dulu payah benar nak ada komputer untuk sebuah rumah. So, mainan anak-anak masa tu "ting-ting", galah panjang, baling selipar, masak-masak batu dan daun, memancing ketam dengan umpan ikan bilis, dan sebagainya. Sekarang ni, game masak-masak ke, game susun-susun batu ke, game bela binatang ke, semua pakai SMARTPHONE AJEEE.

Besar sikit, dah mula nampak orang bawak benda alah berisi kaset yang dipanggil walkman. Sekarang ni mana main walkman, dulu-dulu nampak orang pakai discman (eh betul ke perkataan ni?) pun dah terkagum, kiranya orang tu berada lah dapat beli discman, tapi sekarang ni semua pakai SMARTPHONE AJEEE.

Bertambah sikit usia, kerajaan mula menerapkan "semangat" sebuah rumah sebuah komputer. Seingat saya masa tu sekolah menengah, dalam tingkatan 1 macam tu, baru lah ada komputer kat rumah saya. Tapi, tak ada internet pun. Masa tu komputer hanya digunakan untuk buat kerja sekolah, assignment, print-print, scan-scan. Kalau nak internet, kena jalan gi pekan. Bayar RM2 sejam kat CyberCafe, sampai pernah jugak berhutang dengan orang CyberCafe sebab terlebih jam. Sekarang ni, CyberCafe pun dah lengang sikit, nak google-google? Yang ada wifi dengan pakej broadband, pakai SMARTPHONE AJEEE.

Bila da up sikit, boleh bawak laptop ke mana-mana kononnya, mulalah berblog dengan aktip sekali. Sikit-sikit amek gambar buh dalam blog, sikit-sikit nak update tengah buat ape, pergi mana, dengan siapa. Dari blog tu, mula kenal kawan-kawan blogger dekat group-group blogger. Berborak sakan dari pagi ke pagi sampai lupa ada blog untuk update. Haiyoo, last-last memang tak berupdate lah blog tu, Facebook pulak mengambil alih. Apetah lagi sekarang ni, nak berFacebook bagai boleh pakai SMARTPHONE AJEEE.

Dari Facebook pulak, kenal Twitter sikit-sikit. Padahal Twitter dah lama dah lahir, cuma baru nak naik beberapa tahun kebelakangan ni. Situlah tempat nak meroyan dan meluahkan perasaan. Lepas tu Twitter jadi sedikit hambar bila Keek dan Instagram mula mengambil alih. Keek tu untuk video je, tapi sekejap je naik, lepas tu tenggelam balik. Instagram jugak yang masih bertahan. Lagi senang, upload gambar dengan caption ajeeee~ Tapi kena ada smartphone lah! Sebab Instagram boleh guna pakai SMARTPHONE AJEE.

Itulah kesan teknologi di hujung jari. Nampaknya manusia semakin malas bercerita dan membaca cerita...entah-entah kamu-kamu ni tak baca semua pun kan entri ni, main lompat-lompat aje~ Lagi lah malas kalau kena baca guna SMARTPHONE AJEEE.

Kan kan kan! :p

P/S:
 Selamat mendirikan rumahtangga kepada rakan blogger
Ir. Nazirul Hazwan Suratan Kebetolan
,
Ostad Solihin Zubir
,
Si Cantik Manis Cik Eka
 dan
Si Kenit Yuyu Zulaikha
. Moga dipermudahkan semuanya~ Ameen..


Alhamdulillah, Saya Isteri Dia

Alhamdulillah.

Selesai sudah majlis pernikahan dan walimatulurus saya dan suami, encik Mohd Soleh Ahmad.

Terima kasih kepada mak, bapak, adik-adik, sepupu, semua sanak saudara serta sahabat handai yang telah banyak membantu untuk kelancaran majlis. Terlalu banyak yang telah saya susahkan, harap Allah gantikan usaha semua dengan balasan yang lebih baik di dunia juga di akhirat kelak.

Kepada yang datang dari jauh, sahabat-sahabat blogger dari Semenanjung, sahabat-sahabat Facebook, sahabat-sahabat dari Miri, sanak-saudara dari Brunei, Saratok, Kuching, juga yang dari kampung sendiri, terima kasih atas kesudian untuk sama-sama meraikan pernikahan kami. Mohon ampun dan maaf atas segala kekurangan, terkurang layan mahupun tak sempat bertemu mata.

Alhamdulillah, terima kasih semuanya atas doa kalian. Masjid yang baru dibina ini perlu akan doa yang terus-terusan dari kalian agar binaannya kian kukuh dan tegap berdiri dari hari ke hari, insya'Allah. Bagi yang tak sempat dan tak berpeluang untuk hadir kenduri di Bintulu tempoh hari, jemput datang ke majlis sebelah lelaki di Kedah pada 2 Februari 2014. :)

Moga Allah redha.


Bunga Tangan dan Bunga Telur Koleksi Hevea

Sesiapa yang follow encik suami di Instagram atau berkawan dengan encik suami di Facebook, tentu dah nampak gambar ni beberapa hari lepas.

Cantik kan bunga tangan tu?

Nampak manis dan berseri aje.

Bunga tangan ni hasil dan produk daripada
Koleksi Hevea
, dibawa khas dari Pendang, Kedah Darul Aman oleh
Kakakechik Adish Shida
.

Menggunakan daun getah sebagai bahan asas untuk menghasilkan bentuk bunga, kemudian disembur dengan cat minyak untuk mencipta tona warna mengikut citarasa pelanggan. Saya sendiri pernah belajar dengan ibu kepada Kakakechik, cara-cara untuk menghasilkan bunga daun getah ni.

Ini pula bunga telur daripada kertas crepe. Memang cantik dan kemas hasilnya, ramai mak cik yang suka dan buat simpanan sebagai kenangan, bahkan ada yang simpan sebagai rujukan untuk buat bunga telur di kemudian hari. Hihi.

Bagi yang berminat untuk menempah, boleh ke blog
Koleksi Hevea D'Hati
, banyak lagi produk berupa bunga-bungaan kat sana~ :)

Terima kasih
Koleksi Hevea
!


Makan Tak Habis

Pinjam gambar hiasan dari encik suami. Satu ketika dahulu. Hiks~

Pernah tak korang makan nasi tak habis?

Bukan nasi je, ape-ape je lah makanan dalam pinggan depan mata, tapi tak dapat nak habiskan. Mesti pernah kan? Kalau yang tak pernah tak habis tu, alhamdulillah. Bagusssss sangatttt!

Nape bagus lak?

Sebab, bila kita baca doa makan, Allah turunkan keberkatan ke atas makanan tu, tapi berkatnya tak tetap pada mana-mana bahagian dalam makanan tersebut. Mungkin kat belah ikan, mungkin pada sayur, mungkin pada nasi tepi-tepi pinggan; pendek kata, kat mana-mana yang Allah mahu.

So, bila kita makan, seeloknya dihabiskan makanan dalam pinggan. Siapa tahu, yang kita tinggalkan tak habis tu lah ada berkatnya yang Allah turunkan. Kan rugi kalau kita tak makan bahagian tu. Sia-sia keberkatan yang Allah bagi. Berkat dari makanan yang kita habiskan tu, hanya Allah yang tahu macam mana. Mungkin dipermudahkan urusan dalam hidup, murah rezeki, sentiasa ada yang memberi pertolongan tanpa diminta, dan macam-macam lagi.

Oleh sebab tu, bila kita nak masukkan makanan dalam pinggan, berpada-padalah ikut kemampuan kita untuk menghabiskan makanan tu. Ingat, jangan terlalu diturutkan nafsu, makanan membukit dalam pinggan, tapi yang luaknya sikit je.

Bak kata seorang kawan, "takkan lah dah berpuluh tahun hidup kat dunia, masih tak tahu perut tu boleh muat banyak mana?"

Pedas!


Souleha - Shawl Labuh Untuk Muslimah

Basyirah Shawl

Assalamualaikum dan selamat hari Jumaat!

Hari ni Jumaat terakhir untuk tahun 2013. Minggu depan dah masuk tahun baru. Azam tahun baru macam mana? Kedatangan tahun baru disambut dengan siapa? :)

Sebenarnya dah lama nak kongsikan benda ni.

Pernah dengar
Souleha
?

Basyirah Shawl?

Tak?

Sebab tu lah nak gitau. Hihi. Sebenarnya
Souleha
 ni salah satu butik tudung untuk muslimah yang baru sahaja memulakan perniagaan hujung tahun ni. Produk
Souleha
 buat masa ni adalah Basyirah Shawl macam dalam gambar tu~ Pilihan warna pun macam dalam gambar tu~

Untuk muslimah yang gemar menggayakan shawl, Basyirah Shawl boleh dimasukkan dalam salah satu pilihan tudung untuk ke mana-mana sahaja. Kerja? Kuliah? Usrah? Shopping? Jalan-jalan? Semua boleh~ Material Basyirah Shawl lembut dan sejuk, mudah untuk dibentuk...tak percaya, tanya encik suami saya. Hihihi.

Bagi sesiapa yang berminat dengan Basyirah Shawl, boleh lah berkunjung ke
Facebook Page Souleha
. Boleh membelek-belek dengan lebih lanjut kat sana, gambar lebih jelas dan besar, sekali dengan tanda harga. Hihi.

Jangan lupa Like untuk produk-produk akan datang dari
Souleha
 ya! :)


Permata Buat Isteri

Telah kusiapkan

Satu daerah paling sunyi

Dalam hati ini untuk kau isi

Sebagai isteri

Untuk kau penuhi dengan kemuliaan

Seorang wanita

Untuk kau beri erti dengan kelembutan

Untuk kau hargai dengan kasih sayang

Ku ingin kau jadi wanita mulia

Yang tahu harga budi dan hati

Seorang lelaki bernama suami

Kerana engkau isteri...

Ku ingin kau mengerti

Bahawa hidup ini tak semudah yang kita janjikan

Yang kita janjikan

Kerana kau isteriku

- Permata Buat Isteri - Kopratasa -

Thanks abang...lagu ni dah jadi lagu feveret, halwa telinga masa lapang dan masa merindu...


Setelah 3 Tahun Saya Kenal Suami Saya

Assalamualaikum.

Selamat hari Rabu!

Alhamdulillah dah sebulan lebih saya bergelar isteri kepada encik Mohd Soleh bin Ahmad ( nguu...indahnya nama encik suami >_< ).

Dan hari ni, dah 3 tahun sehari saya kenal encik suami. Mesti ada yang terkejut, dah lama rupanya saya kenal encik suami kan? Sebenarnya, saya mula-mula mengenali encik suami melalui
entri blog abang Ben Ashaari
. Pada tarikh kelahiran encik suami, 21 Januari 2011, abang Ben muatkan coretan encik suami kat blog dia. Kira macam promosi entri lah, zaman-zaman kegemilangan blogger masa tu memang itulah aktivitinya. Entri tu bertajuk "
Aku dan hadiah paru2 sempena hari lahirku...."

Kalau perasan, ada komen saya pada entri tu tepat jam 10.38 malam. Maka sebab itulah, setiap kali hari kelahiran encik suami, akan muncul entri pada pukul 10.38 malam di
SINI
 dan
SINI
. Tahun ni je takde, sebab laptop tertinggal dekat lab, so wish dekat Instagram aje pukul 10.38 malam tadi. Hihi.

Lepas entri tu, tak ada lah pulak nak jenguk balik blog dia. Entah, lepas-lepas tu dah lama sikit baru lah rajin nak blogwalking termasuk ke blog encik suami. Baru lah nak tinggal-tinggal komen, then muncul pulak group Sahabat Blogger kat Facebook. Dari situ, mula kenal ramai lagi blogger lain termasuk lah encik suami yang masa tu guna nama Ady Soleh Ahmad. Dalam group tu je borak ramai-ramai tentang blog dan aktiviti blogger. Masa tu, encik suami memang macam abang yang baik kepada adik-adik blogger dia. Banyak nasihat yang encik suami bagi kepada kami semua termasuklah tentang akademik, dari situ lah konon-konon encik suami dapat gelaran "
abang baru
".

Gelaran yang menyebabkan salah seorang kawan lama menghantar SMS kepada saya pada satu malam. Bunyi SMS nya lebih kurang begini secara ringkas:
Awak bercinta dengan Ady Budika?
Dan panjang lagi isi SMS tu. Tak berapa nak ingat dah, point yang penting, soalan dia tu. Terkedu dan terkejut saya malam tu. Kenapa sampai boleh fikir saya bercinta dengan Ady Budika? Nak tergelak pun ada, eh! Memang tergelak pun. Dan malam tu jugalah kali pertama saya PM encik suami, nak bagitahu dia tentang SMS tu.

Kalau blogger-blogger ni, isu macam ni boleh naikkan trafik blog. Kemain kan kepala masa tu, idea encik suami lah yang suruh buat entri bagi panas. Maka muncul lah entri
NI
 dan
NI
. Encik suami tu apatah lagi, pandai
menokok tambah cerita
 bagi masam manis sikit. Padahal takde kena mengena pun cerita dia tu. Haishhh! Dan bila dah muncul entri macam tu, mulalah kawan-kawan blogger lain bergosip. Dah macam masuk majalah Mangga dah. Sana sini kena usik. =.="

Dari situ lah mula rapat dengan encik suami dan kawan-kawan blogger seangkatan, sampai satu masa tu dalam group Sahabat Blogger, entah apa yang dibualkan sampai encik suami kata nak hantar rombongan meminang, so dia minta alamat. Memula ingatkan memain, so minta kepastian kat YM, encik suami bagi ikon senyum dan kata, betul. Terdiam sekejap. Then encik suami kata, "
nanti datang Sedenak kan? Tak perlu buat keputusan sekarang, datang Sedenak kang tengok abang macam mana, lepas tu boleh putuskan.
" Saya bagitahu encik suami, "
insya'Allah...kita solat istikharah sama-sama ya.
"

Tanggal 12 Mac 2011, pertama kali saya join gathering blogger. Pertama kali itu jugak lah jumpa abang Ben, pak cik Mat Gebu, Sis Lin, kak Ayu Citarasa Rinduan, kak Sari Yusa, kak Sue Joshua dan yang lain-lain lagi. Pada tarikh tersebut jugak lah saya 'tengok' encik suami. Erm...sama macam dalam blog orangnya. Tapi pendiam. Sangat-sangat. Tak macam dalam Facebook. Sepanjang gathering macam-macam siulan dan usikan dari kawan-kawan blogger lain, tapi saya dan encik suami hanya tersenyum. Tak bertegur pun sesama kami. Sampai lah ke penghujung gathering, encik suami tegur. Lemah lembut orangnya bila bercakap, tak macam dalam Facebook (saja kan nak tekankan). Then, amek gambar dengan encik suami, abang Ben dan kawan-kawan blogger lain.

Nampak tak encik suami kat depan tu...masa ni encik suami kan baru nak sihat dari sakit, kecik aje kan dia. Hihi.

Lepas tu, balik! Macam tu je lahhh~ Tapi malam tu Kakakecik Shida ade contact, dia kata encik suami minta nombor fon. Lepas tu tetiba dapat SMS "Assalamualaikum sunah..." dari encik suami. Memang ada save nombor encik suami sebelum ni sebab handle template blog dia. Tapi tak pernah contact pun, sebagai backup bila tak dapat nak contact kat FB atau YM. Sebab tu Kakakecik Shida kata
encik suami terkejut
 bila saya tak pernah contact dia walaupun ada simpan nombor dia.

Esoknya, abang Ben merangkap orang tengah, bagitahu kat saya yang encik suami nak 'berkawan'. Owhhh. Abang Ben jugak lah yang banyak bagi nasihat kat encik suami, macam mana nak start kalau betul-betul nak 'berkawan' tu. Abang Ben pesan kat encik suami, minta nombor telefon bapak dan minta izin kat bapak untuk kenal anak perempuan dia ni. Saya bagi nombor, dan saya terlebih dahulu call bapak masa tu supaya bapak tak terkejut sangat. Memang malu-malu sungguh nak explain. Huhu. Then encik suami pulak call bapak. Alhamdulillah, bapak & mak terus faham hajat encik suami. Senang saja mereka menerima, lepas-lepas tu progress ke arah pernikahan la. Hihi.

Kenapa lama sangat? Sampai 3 tahun?

Perjalanan mana yang tak akan diuji dengan pelbagai cabaran. Sepanjang tempoh ke arah pernikahan, memang banyak perkara berlaku. Dalam tempoh itu juga saya mengenali peribadi encik suami, hampir setiap hari juga saya istikharah. Hingga hati benar-benar kuat bahawa dialah bakal suami saya. Pernah saja kami diuji dengan rasa hampir putus asa, tetapi bicara Allah sungguh-sungguh lebih kuat daripada bisikan syaitan. Saat-saat macam tu lah sahabat-sahabat banyak memberi dorongan dan berkongsi pandangan. Pak cik Mat Gebu yang tak pernah saya kenali blog dia, sekarang ni menjadi antara yang paling dekat dengan saya dan encik suami. Kak Ayu Citarasa Rinduan yang baru beberapa kali jumpa pun, sekarang dah jadi macam kakak sendiri. Kakakecik Shida, Iffah Afeefah, Nadzri, Kak Ila pun, yang banyak suruh bertabah dan bertabah. Diorang lah antara yang banyak menyimpan kisah kami. Juga kawan-kawan yang lain. Moga-moga Allah berkati usaha kalian.

Pertengahan tahun 2012, encik suami mahu memperkenalkan saya kepada keluarganya di Kedah. Ditakdirkan Allah, ujian besar menimpa keluarga encik suami.
Rumah encik suami di kampung terbakar
 sehari sebelum saya sepatutnya bertemu keluarga encik suami. Kami percaya, setiap yang berlaku ada hikmah di sebaliknya, Allah Maha Mengetahui kenapa saya diperkenalkan kepada keluarga encik suami dalam suasana yang sebegitu. Alhamdulillah, ada sedikit bicara Allah yang kami sama-sama cuba untuk fahami.

Awal bulan Mac tahun lepas, akhirnya encik suami pula datang bertemu muka dengan ahli keluarga saya. Merisik sekaligus menghantar tanda bertunang. Alhamdulillah, berkat doa dari semua, saya sah bergelar isteri kepada encik suami pada 13 Disember 2013 yang lepas. Walau begitu banyak ujian dari Allah yang datang, tidak juga Dia tinggalkan kami tanpa kekuatan untuk menghadapinya satu per satu. Saya tahu, saya hamba yang lemah tanpa Allah. Saya tiada upaya jika bukan Allah yang memberikan segala daya. Dan saya perlukan lebih banyak lagi kekuatan dari Allah untuk mengharungi alam baru rumahtangga bersama encik suami. Banyak lagi yang akan kami tempuhi pada masa depan, banyak lagi yang perlu kami pelajari. Moga-moga Allah redha dan mengampunkan dosa-dosa kami yang lalu. Mohon doa semua agar masjid yang dibina ini akan menyinar hingga ke syurga. Insya'Allah.

P/S:
Mimpi yang kesekian kali itu adalah seekor kucing berbulu kembang.


Birokrasi

nak apply mybrain15

banyaknya prosedur

tak macam masa apply dulu

klik klik klik submit

sekarang

kena lalu banyak pihak

birokrasi sangat

nampaknya dah makin strict

baguslah

moga-moga layak


Eh, Macam Dah Malas Je!

Assalamualaikum dan selamat sejahtera.

Macam dah malas je nak berblog sekarang ni.

Mungkin lepas ni akan berehat lebih lama.

Terus tak update sampai bebila.

Terus rehat dari dunia blog.

Eh!

Tengoklah macam mana.


Nak Fit

penat~~~!

naik turun tangga

walau ada lif

kata nak fit

so jangan mengeluh

kawan meja sebelah pun da kurus

turun 20 kg

dalam masa dua bulan setengah aje

takkan tak termotivasi lagi?

#bukan nak kurus, tapi nak fit, dan nak 'flat', eh eh!

p/s: lepas ni saya post entry macam ni aje, boleh?

#bukanadaorangbacasangat #justnakmengomeluntukdirisendiriaje #takpekan


Selama Tuhan Kita Ada

ketahuilah

sedihmu

aku juga rasa

perit di hati

hanya Allah yang tahu

hari mendatang

masihkah ada sinar?

aku pujuk hati

"selama tuhanmu ada

takkan engkau tercela"

dan aku harap

kau terpujuk juga...


Tabung Masjid

ada seorang kakak blogger

dia selalu senyum kat tabung masjid

hari-hari

kalau lalu tabung masjid mesti dia senyum

dah kenapa?

dia kata bukan senyum sebab nak aim curi duit tabung masjid

tapi senyum kan sedekah

alahai comelnya

tak pernah pun terfikir nak sedekahkan senyum kat tabung masjid

kalau tak ada duit dalam poket pun

langsung tak nak pandang tabung masjid

rasa segan dan malu

bahkan kalau ada duit seringgit dua pun

kadang-kadang tak pandang langsung tabung masjid

kalau sedekah senyum kan manis

tapi lagi manis kalau sedekahkan juga

barang seringgit dua

manfaatnya orang guna sampai kita masuk kubur


Tak Sempat

weekend ni

takkan menyempat buat kek lapis

jadi

minta maaf sangat-sangat

semua tempahan kena hold dulu

bagi saya ruang dan masa

melepas rindu


Bahagia

bahagia

walau hanya seketika

tetap perlu disyukuri

nanti

Allah akan tambahkan lagi

biar lebih bahagia

alhamdulillah


Bertukar Wajah

alhamdulillah

bertukar akhirnya

dah lama memasang angan-angan

hari ni baru merajinkan diri

melatih-latih jemari tangan

menajam-najamkan biji mata

memerah-merah buah fikiran

sebab dah lama tak mengedit

sampai terlupa coding

kena google balik mana yang perlu

ada yang malas nak dicari

biarlah

hasilnya biasa-biasa saja

seperti yang diimpi-impikan


Bill Gates Kata

Bill Gates kata

kalau nak jadi profeesional engineer

kena selalu start study lambat untuk exam

dari situ

kita belajar untuk uruskan masa

belajar untuk handle emergency

sebab semua dah last minute

jadinya

selama ni

tak salah lah kan

nak presentation,

nak submit paper,

nak progress meeting,

nak viva,

semua prepare last minute

paling boleh

sehari sebelum

kata nak jadi professional engineer

konon

9GAG


Crowded

satu malam

nak keluar screening

sebab panggung selalu sejuk

maka prepare lah kot labuh

yang memang cukup simple tu

tapi

bila dia nampak je

terus kena sound

"tak payah pakai kot tu..."

dah kenapa...

"crowded sangat"

"abis kalau sejuk nanti macam mana?"

"abang kan pakai sweater jugak..."

baeklah...patik menurut perintah!


Disiplin

menyambung perjuangan di Skudai

berpagi-pagi di lab

harap semangat dua hari ni tak luntur

terus menerus berkobar

sampai tiba waktunya

belajar disiplinkan diri

disiplin lab

disiplin makan

disiplin bisnes

disiplin solat juga

mengejar redha mereka

melepaskan diri pergi

moga-moga Allah juga redha

buat semuanya kerana Dia


Doa Untuk MH370

walau apa pun yang berlaku

baik mahupun buruk

siapa mahupun bagaimana

atas daripada segala misteri,

keajaiban dan kedahsyatan itu,

ada kekuasaan yang lebih besar

Maha Berkuasa dan Maha Besar

teruskan berbicara kepada Allah!


GET2GATHER YOUTH, Plaza Angsana JB

Klik poster untuk pembesaran semulajadi

Sesiapa yang berminat untuk berniaga semasa program, boleh hubungi Azila (
013-7976417
)


IM529

bukan sedikit

namun itulah jalan mereka

pilihan-pilihan Allah

yang telah ditapis

antara berjuta manusia

di atas muka bumi

berjuang di jalan Allah

mati kerana Allah

pilihan-pilihan mereka

bukan mudah

menjadi antara hamba

yang yakin pasti janji Allah

syurga untuk mereka

sedang kita

masih rasa begitu selesa


Kurang Jujur

dunia

memang penuh dengan manusia

lagi-lagi

yang kurang jujurnya

mohon dengan sangat

untuk tidak cepat percaya

kelak mudah saja diperalatkan

diperbodohkan

diperkotak-katikkan


Mati Tua

selalu

berusaha untuk bersangka baik

mungkin kerana umur masih muda

maka menunggu usia menjadi tua

tetapi

selalu juga tersedar

mati tidak menunggu tua

ajal mungkin saja masa muda

maka

harus terus berdoa

bukankah manusia itu dalam kerugian

yang terkecuali

berpesan-pesan kepada kebenaran

berpesan-pesan dengan kesabaran


Meremang

pernah dengar lagu

sampai meremang bulu roma?

bukan sebab lagunya seram

tapi tanpa sebab

sepanjang awal sampai habis lagu

boleh rasa bulu roma meremang

sesetengah lagu

bukan semua

boleh buat bulu roma meremang

hanya bila

dinyanyikan sepenuh hati

sepenuh jiwa

dengan segenap penghayatan

lagu yang buat saya meremang

antara sebab bulu roma meremang


Minggu Depan

jika Allah berkehendak

apa saja boleh jadi

kita merancang

Allah juga merancang

sebaik-baik perancang itu Dia

mungkin ada hikmah

di sebalik semuanya

sabar menunggu minggu depan


Pray For MH370

Allahuakbar

sehingga sekarang masih belum ada berita

semakin banyak spekulasi

berbagai-bagai persepsi

hanya mampu menunggu

dan terus meminta

hingga hilang kata dalam doa

moga yang terbaik untuk semuanya

#PrayForMH370


Rahsia

siapa pun

bila dengan izin Tuhan

menemui satu rahsia

yang tidak enak untuk diketahui

apatah lagi yang tidak dijangka-jangka

bahkan yang membuat hati bagai tersiat-siat

akan rasa luluh jantungnya

rasa tertipu

rasa keliru

haru biru

kelam kelabu

tapi segala rahsia

adalah antara hamba dengan Tuhannya

hanya mampu terus berdoa

dan berusaha

yakin pasti

janji Allah itu benar

apalagi kalau

rahsia itu

yang memang dijangka-jangka


Sakura

subhanallah!

sakura mula memekar di Jepun!

gambar dari:

Sakura in Japan Project

Visit Japan Now


Titik Akhir

katanya

telah berakhir

di satu titik terpencil

di tengah-tengah lautan

jauh dari segala hidupan

namun

berakhirnya masih belum pasti

selagi bukti belum ditemui

jasad belum dijumpai

mungkin

masih ada sekelumit harapan

bagi yang mendamba akan jawapan

kepada pelbagai persoalan

kini hanya berserah

moga Allah permudahkan segala

meletakkan adil di tempatnya

Dia Maha Mengetahui

segala misteri alam buana

'bila tenggelam tak ramai yang mati, bila timbul ramai yang mati'

Allah, Allah, Allah...


Barang Dapur vs Gym

hari tu gi beli barang dapur

dia ikut sekali

tapi awal-awal dia tanya

"lama tak?"

"kenapa?"

"abang nak gi gym lah, awak gi beli barang dapur"

errrrrrr

ok kan aje

rasanya takde la lama pun beli barang dapur

kejap aje

sejam boleh kot

bagi dia gym sejam

dia pun pesan

da nak siap nanti

contact dia

tesco sebelah gym je

dalam mall yang sama

so, ok aje lah

tengah-tengah membeli belah

tetiba dia ade sebelah

tengok troli

"banyaknyaaaa"

errrr

"belum habis lagi ni"

rupanya tak cukup sejam


Cili Merah

"kenapa dikunyah

si cili merah,

kalau tahu

pedasnya membakar lidah..."

kenapa ya...

kita tetap buat sesuatu

walau sedar

ia akan memudaratkan...

kenapa ya...

kita bersusah dan berpayah

sedang kita tahu

tidak semua benda

kita akan dapat...

kenapa ya...

kita tak tinggalkan sesuatu

walau tahu kesannya

tidak lebih dari memburukkan...

kenapa sukar sekali

kita patuh dan taat

sedangkan

kita sedia tahu

syurga dan neraka itu ada...

-that is what I mean, simple sentence yet meaningful in everyway...


Cubalah! Cubalah!

"the Quran

breaks hard hearts

and

heals broken hearts."

subhanallah

firman Allah

surah Yunus

ayat ke 57

"wahai umat manusia!

sesungguhnya telah datang

kepada kamu

al-Quran

yang menjadi nasihat pengajaran

dari Tuhan kamu

dan yang menjadi penawar

bagi penyakit-penyakit batin

yang ada di dalam dada kamu

dan juga

menjadi hidayat petunjuk

untuk keselamatan,

serta membawa rahmat

bagi orang-orang yang beriman."

sebab tu

orang kata

kalau dengar ayat al-Quran

saja pun

bila dibuat setiap hari

setiap masa senggang

boleh bersihkan hati

hati jadi lembut

tapi kalau rajinkan diri

baca dan hayati al-Quran

hari-hari

setiap masa senggang

lagikan elok

jiwa yang resah

pun jadi tenang

hati kita kan

makanannya al-Quran


Esok Lusa Pun

haishhh

ramai pulak yang komen

barang dapur vs gym

ramai betul suri rumah

setuju macam saya

so tak pelik la kan

beli barang dapur berjam-jam

tu belum lagi tambah esok lusa

beli lagi

lagi?

tulat

lagi?

heheheh


Tinggal-tinggalkan

berkampung

dua hari

di selatan tanah air

esok

masuk tiga hari

akan pulang ke sana

bulan depan

akan turun ke sini lagi

untuk tempoh yang lebih lama

adohai

ralat terasa

bila kena tinggalkan

encik suami tercinta


Akan Ku Jumpa

Ku mengatur langkahku

Jalan tanpa bayang-bayang mu

Langit dan bumi setia menemani ku

Matahari menyinar tak pernah berpihak pada ku

Ku kepanasan tanpa perlindungan mu

Hari berganti hari aku masih teguh menanti

Hadir diri mu dalam hidup ku ini

Rasa kecewa ada bila kaki penat berlari

Namun yakin ku kau kan ku temui

Ku takkan pernah cuba berhenti

Langkah ku mencari cinta

Yang ku tahu hanya tuk diri ku

Kan ku terus cari sampai hujung dunia

Kerna ku tahu akan ku jumpa diri mu

Dan ku kan terus menempuh mimpi-mimpi ku selalu

Ku lihat semua gembira

Bila mengenali erti cinta

Senyuman ku beri hanya duka

Bila ingin teman tuk berbicara

Cinta jangan sembunyi

Mataku ku kabur mencari

Hadirlah dalam hidup ku ini

Cinta jangan engkau pergi

Bila langkah ku cuba

Untuk mengejar diri mu

(OST Syurgamu Ramadhan)

- Akan Ku Jumpa - Azfar + Nadia Aqilah Bajuri -


Patah Rusuk

amboi

sampai patah rusuk

tergelak cheq tengok video

apatah lagi bila baca berita

sapa suh hang langgaq

dah takdak keja len dah ka?

haishhh


Rejab

rejab dah

moga-moga

kita semua

berpeluang

untuk bertemu lagi

dengan ramadhan

selamat memperbaiki amal


Balik Kedah

minggu tak lama dulu

balik Kedah

teman kakak ipar

bersama anak-anak beliau

kecoh betul sepanjang jalan

sampai semua dah penat

dah tertido kat belakang

baru lah senyap

merasa jugak jadi babysitter

walaupun sekejap

jauh dari dalam sudut hati

aku puji kakak ipar

sangat penyabar

sambil drive

sambil layan soklan remeh anak-anak

kalau taknak jawab

beliau diamkan aje

walaupun anak tanya lagi banyak kali

ya lah, mana nak fokus jalan lagi

mana nak layan anak-anak

alahai, aku kat sebelah pun stress

dengan jalan jammed

dan cuaca panas

sesak dada

mungkin Allah nak ajar aku

didik sifat sabar macam beliau

insya'Allah


Jaga Dia Untukku

Mahu ku bersama

Mahuku kesana diri ku tetap disini lagi

Waktu tak bicara

Lama terasa seakan terhenti mengiringiku

Tenanglah duhai jiwa, tebarkan tulus doa

Ku kepadanya, saat ku tiada

Oh Tuhan, jaga dia untukku

Kalaku masih jauh

Bagai menghitung resah

Berkepingan berderaian

Oh Tuhan, jaga dia untukku

Selamanya ku ada, mencipta syurga bersama

Menyayangi mendampingi dia

Terbangkan diriku,

Bersayap seribu biar detik menjadi laju

Langit pun mendengar

Jadi penawar mengusir debar jatuh ke dasar

Tenanglah duhai jiwa, tebarlah tulus doa

Ku kepada padanya, saat ku tiada

Oh Tuhan, jaga dia untukku

Kalaku masih jauh

Bagai menghitung resah

Berkepingan berderaian

Oh Tuhan, jaga dia untukku

Selamanya ku ada, mencipta syurga bersama

Menyayangi mendampingi dia

Mungkinkan ini memulakan kita

Lambang cinta

Ku dan dia

Oh Tuhan, jaga dia untukku

Kalaku masih jauh

Bagai menghitung resah

Berkepingan berderaian

Oh Tuhan, jaga dia untukku

Selamanya ku ada, mencipta syurga bersama

Menyayangi mendampingi dia

- Jaga Dia Untukku - Siti Nurhaliza -

p/s: lagu ni terngiang-ngiang dalam kepala beberapa hari ni...


Kenapa?

dan kadang-kadang

aku juga tidak terlepas

dari mempersoalkan

ketetapan dan ketentuan Tuhan

dan kala

persoalan-persoalan itu

menujah akal fikiran

saat itu juga

hati kecil berbisik

sungguh,

Tuhan pasti

ada rencanaNya sendiri

kerna Dia Maha Mengetahui


Baby

subhanallah

perasaan tu

memang tak tergambar

bila pertama kali

sentuh perut

ada yang tendang dari dalam

atau mungkin dia menumbuk?

atau mungkin

dia menghulur tangan

untuk bersalam?

hihihi

i feel so comel

i comel, baby comel

kah kah kah

so excited

so terujaaaa

sebab...

itulah first time

saya pegang perut

kawan yang mengandung

dan baby dalam perut tu

bagi tindak balas

sebelum-sebelum ni

kalau pegang perut

kawan yang mengandung

baby duk diam aje

sopan aje

mungkin tido

mungkin malu

nguhuhu..

ummi dia kata

itu jugak

first time

baby sangat aktif

bila bertemu orang lain

wah!

baby da lama mengidam

nak jumpa acik sunah

rupanya ya? :p

i is tersentuh

moga dipermudahkan urusan ummi itu

dan baby nya nanti...

moga baby itu

jadi pejuang agama nanti...

ameen...


DARE Your Friend

Name

Age

David Eugene Jalleh

25

Leow Kuan Ting

28

Loo Wen Yi

27

Chew Hon Mun

31

Mohd Soleh

30

Sheaumun Wong

26

Shreen Joy Challapandian

30

Sarah Low

26

Jonathan Ng

25

Tieh Siew Haur

24

Ye Chia Yie

28

nampak tak?

nama suami kita

hihihi

encik Mohd Soleh

satu-satunya

peserta Melayu

dan Muslim

untuk game fitness

DARE Your Friend competition

dari Celebrity Fitness

semalam

dia whatsapp

dia kata

da mula rasa tertekan

da mula rasa stress

sakit badan

tak cukup tido

tak cukup rehat

siannya suami kita

kita pulak

tak sabar nak balik

nak masak macam-macam

nak bagi encik suami makan

mohon doa semua

harap-harap

ada perubahan

ke arah lebih baik

ameen...


Eat Clean

minggu lepas

minggu makan sihat

eat clean

semua benda dibakar

dipanggang

direbus

dikukus

dibuat tanpa minyak

sebab encik suami

join cabaran 105 hari

5 star make over

celebrity fitness

so kena jaga makan

kena jaga badan

masa ni la baru nampak

dia makan banyak sayur

hehehe

brokoli dan kentang

main dish yang kena ada

untuk bakar lemak

untuk sumber protein

kurangkan karbo

kurangkan makanan diproses

masa ni la jugak

rajin-rajinkan diri menggodek

instagram minah saleh

tengok menu sihat diorang

best jugak kan

belajar menu baru

kita pun ikut sihat sama

:)

tapi start hari ni

seminggu duk johor

hancus la menu sihat saya

adohai


Hari Raya

dah lebih seminggu berhari raya

dah berminggu-minggu tak update blog

rasa macam tak tahu dah nak tulis apa

padahal banyak sangat nak share

cuma jadi teragak-agak

perlu taip ke tak

dalam keadaan sekarang

entah lah

rasa serba salah

nak share seronoknya beraya

sedang kat sana

mereka beraya dengan bom dan mortar

tak ada baju baru

tak sibuk nak siapkan juadah raya

berbelanga-belanga

mungkin ala kadar saja

rumah pun tak ada

keluarga apatah lagi

ada yang dah tak ada sesiapa

ramadhan di dunia

syawal di syurga

apa lah sangat

kalau tak dapat

beraya di kampung halaman

apa lah sangat

kalau tak dapat

cuti hari raya

apa lah sangat

kalau tak dapat

bonus hari raya

maka nikmat Tuhanmu yang manakah engkau dustakan?

bersyukurlah!

kita masih punya sedikit

daripada tiada

#prayforgaza #savepalestine


Hilang

pernah tak

kamu-kamu rasa

bila kamu nak tahu

tentang something

lalu kamu mencari

segala maklumat

yang boleh dibaca

diselami

dikorek

sampai ke dasar

tapi

penyudahnya

mungkin belum penyudah

kamu jadi makin buntu

makin sesat

makin bingung

makin keliru

kamu ingat

kamu sudah sampai ke dasar

rupa-rupanya dasar tu jauh lagi

mungkin infiniti dalamnya

dasar yang kamu korek

macam lubang hitam

kat angkasa

oh hiperbola nya

itu lah

apa aku rasa

saat ini

setelah enam bulan

dapat tajuk projek

hari ni

aku rasa

macam hilang arah tuju

aku nak buat apa sebenarnya???

mohon cahaya

dengan sangat


Kami Pilih MAS

alhamdulillah

hujung minggu lepas

berkesempatan pulang ke bintulu

barang tiga hari

perancangan last minute

buat kejutan untuk family

adik lelaki je tahu

sebab dia yang bakal menjemput

kami berdua di airport

first time

naik flight bersama suami

pergi dan balik bintulu

kami pilih MAS

MH2746-MH2747

alhamdulillah

masa tu tiket berpatutan

cuma

bila pandang ke luar tingkap pesawat

hati tidak berhenti berdetik

fikiran tidak berhenti membayangkan

mereka-mereka

mangsa nahas pesawat MH370 dan MH17

ya Allah...

sungguh

ajal tidak mengenal usia

maut tidak mengira waktu

jika Allah katakan jadi

maka jadilah

al-Fatihah


Kongsi Resepi

hah...

naik pun!

pelik benar tabiat

tengok blog sebab nak check

post tu naik ke tak bulan ni

haha!

memang bagus widget tu

kongsiresepi.com

dulu pakcik mat gebu yang rekemen

so bubuh kat blog tu

boleh check resepi orang lain juga

yang pakai widget serupa

tapi dengan syarat

kena update blog

kalau tak update

memang takde la nak naik

duk entry tu je kat atas

kita tengok pun jemu

boleh?

itu lah blog masak-masak

tu je mampu

blog peribadi ni

payah benar nak update

takde idea

mengomel aje

kalau nak tengok

blog masak-masak tu

mohon google

Selera Sakura

kita memang malas nak backlink :p


Tetamu

hidup berlalu macam biasa

ada dua tiga kawan-kawan

yang dah lama duduk KL

datang berkunjung ke rumah

berkenal-kenalan dengan suami

berkenal-kenalan dengan isteri suami

heh!

kawan-kawan FB

kawan-kawan blogger

kawan-kawan ex-UTM

kawan-kawan instagram

mekasih semua yang datang

menambah seri teratak kami

mengundang rezeki dari Tuhan

sesiapa yang lain

yang nak datang juga

dialu-alukan

tapi bagitahu dulu ek

kalo tak nak dijamu air kosong

dengan serdak kuih raya

:p


11th Hour

it has been

11 hours

should I

lodge a report

after 37th hour?

or should I

walk out

and

find any trace

left behind?


Adohai

penat

bila duduk saja

menghadap laptop

membaca journal

menelaah paper

tepu

kepala otak

bila banyak sangat

tengok huruf

tengok nombor

berpinar-pinar

biji mata

bila tengok

tulisan kecik-kecik

gambarajah kompleks-kompleks

sekejap-sekejap

keluar dari mulut

"boring"

adohai

mungkin

faktor umur

turut mempengaruhi

sedar diri

terima hakikat

badan dah tua

mohon bersemangat

kembali


AF 11

aku rasa

tak salah langsung pun

dia nak post kat ig dia

pasal kawan dia

masuk AF11

kalo aku

ada kawan

yang dapat masuk AF11

aku pun akan post

kat ig jugak

kot

bukan kisah pasal followers

ramai tak ramai

bukan kisah pasal kau tu

femes tak femes

tapi sebab kau rasa nak share

apa kau rasa

dengan kebolehan kawan kau tu

tu je tempat kau ada

nak gitau betapa kau bangga

dengan kawan kau

tak kisah lah

AF11 ke

Da'i 2 ke

Celebrity Fitness 5 Star Dare ke

lagipun

takkan dia nak buat ig baru pulak

just untuk kawan-kawan

tak kuasa lah

ig dulu pun terdelete

eh

dah kenapa

aku sibuk-sibuk sangat

nothing

just my 2cents

sebab aku rasa

he's nice guy

dari kisah cik renah

dan ig video

dia dengan ayah dia

orang yang kutuk tu

tak sedar

dia sebenarnya

#villagepeople sangat

bila buat perangai

macam tu

aku

tak tengok AF pun


Berdiri

bukannya selalu

kau kena berdiri

dalam panggung

sebelum filem bermula

tak selalu pun

kau kena ikut

sama menyanyi

lagu Negaraku

dalam gelap-gelap

melainkan

kau tu jenis tengok wayang

hari-hari

berkali-kali sehari

so selama sebulan (contohnya)

kau kena berdiri

2-3 kali sehari

masa lagu Negaraku

ohoiii...

sekejap aje pun

masa musim 31 Ogos

dengan

16 September je

jangan lah malas sangat

nak berdiri sama-sama

jangan terlebih rajin jugak

nak tunjuk kat semua orang

kau tu tak berapa respek

lagu Negaraku

adohai

bak kata kawan FB

mungkin

kau tak pernah rasa

zaman tengok wayang pun

kena sembelih

come on lah!

tak susah mana pun

memperingati jasa-jasa

pejuang negara

#IniMalaysiaKita beb!

Selamat Hari Malaysia!


Double Park

kalau korang

pernah duduk apartmen

atau flat

korang mesti biasa

buat double park

parking

depan kereta orang

tak tarik hand brake

gear kasi neutral

jadinya

nanti senang

orang yang korang block

nak tolak kereta korang

kalau dia

nak keluar parking

tapi

kalau korang

terpaksa double park

kat parking

luar kawasan apartmen

atau flat

mungkin

korang kena tinggalkan

nota atau nombor fon

siapa tahu

orang yang korang block

tak biasa

duduk apartmen

atau flat

sebelum

dia pula

tinggalkan nota

yang penuh

sumpah seranah

ini pengajaran

dari entri:
INI


Ke Mana

waktu berlalu

dan terus berlalu

aku hitung

satu persatu

namun

tetap sepi

derap langkah kaki

sekejap-sekejap

kedengaran

berlalu dan berhenti

aku pandang

pintu itu

berharap

ada bunyi kunci

ia terbuka

namun

tetap sepi

ke mana

dan di mana

tiada aku tahu

namun

doaku

moga kau

baik-baik saja

sejahtera sentiasa

dalam lindungan Dia

selalu


Kerenah

stress tak

kalau kau

kena layan

pelanggan ni

yang kau tak kenal

langsung

tapi kau tetap

kena layan juga

mula-mula

ok lagi

macam sopan

bahasanya

elokkkkk aje

kali kedua

kau contact dia

nak mintak confirmation

bahasa macam lain dah

kau rasa macam dia

malas layan

ke memang gaya bahasa dia

macam tu

kau tak sure

dia serius ke tak

nak beli barang kau

kali ketiga

dia mintak

nombor akaun bank

kau bagi lagi sekali

walaupun

beberapa hari lepas

kau da bagi siap-siap

tapi lepas lapan jam,

dia tanya

ada bank lain tak?

adohai

tu belum tambah lagi

lepas da buat payment

request

nak balutkan

cantik-cantik

"sebab tu hadiah"

kenapa

tak cakap awal-awal?

adohaiii


Klw Blh

ade kawan FB

share dialog ni

copy 100%

Dialog suami isteri

I: Syg klw blh sya nk lahirkan zuriat utk syg...

S: (diam)

I: Sekurang2nya klw sya yg pergi dulu... sya ada tinggalkan zuriat kita...

S: Ye sayang

I: Knp syg x amin kan?

S: Xnk syg tgglkn sy...

hurm

hilang terus

rasa sweet

nak touching

pun tak sempat

sebenarnya

saya ni

da tua sangat

nak baca

singkatan macam ni

serius

memula baca

tak faham

"sayang kalau belah saya..."

"klw" - kelawar?

adohai

mohon

jangan singkat sangat

or modern sangat

bahasa singkatan tu

sobsss

kasihanilah

orang tua

macam saya


Konon Tahu

kalau kita

tak tahu

keadaan orang tu

macam mana

situasi orang tu

macam mana

jangan lah

sesuka hati kita

nak suruh orang tu

buat itu ini

konon-konon

itu yang paling wajar

sedangkan

siapa tahu

itu yang paling sukar

untuk orang tu buat

kalau benda tu senang

tak perlu tunggu

kau suggest macam tu

dah lama dah dia buat

boleh fikir tak?

so

get lost

dengan recommendation

"beli baru je,

berapa la sangat..."

sakit tahu tak?


Pernahkah

Kerinduan dalam hati

Bagai ditusuk sembilu bisa

Ku tak sanggup menahan sakit di hati

Ku mengharap kesakitan ini sementara

Ku terjaga kau tiada di sisi

Bila sedar erti cintamu padaku

Airmata yang mengalir

Menemani ruang hati ini

Namun kini ku tahu tiada yang pasti

Bila sedar erti cintamu

Patah sayap ku patah

Tak mampu terbang lagi

Bila tanpa cintamu

Hidupku tak bererti

Terbang tinggi ku terbang

Menggapai angkasa

Bila berpaut di sayapmu

Ku mensyukuri

Limpah hidup

Pernahkah pernahkah engkau terfikir

Fikirkan tentangku sakit merinduimu

Tak mungkin tak mungkin aku mampu

Menahan beban sakit hidup tanpa dirimu

Patah sayap ku patah

Tak mampu terbang lagi

Bila tanpa cintamu

Hidupku tak bererti

Terbang tinggi ku terbang

Menggapai angkasa

Bila berpaut di sayapmu

Ku mensyukuri

Patah sayap ku patah

Tak mampu terbang lagi

Bila tanpa cintamu

Hidupku tak bererti

Terbang tinggi ku terbang

Menggapai angkasa

Bila berpaut di sayapmu

Ku mensyukuri

Limpah hidup

* Nadia Aqilah * Patah Sayap *

pernahkah

pernahkah engkau terfikir

hadirnya dirimu

hanya

....

some things are better left unsaid...


Raya Haji

tak lama lagi

raya haji

tak tahu

nak prepare macam mana

untuk raya haji

sebab

selalunya

kat kampung

tak sambut sangat

just pagi-pagi

solat sunat aidiladha

balik rumah

ada orang bagi daging korban

mak masak

makan

tu je

kalau da kawen ni

tak tahu

nak buat macam mana ek?

hahaha

tapi

ada jugak rasa hati

nak buat

congo bars

boleh bawak pergi perak

dan tinggalkan sikit

buat bekal encik suami

oh ya

insya'Allah

saya akan ke perak!

wehuu!


Sambal Kicap

dulu

first time

makan pisang goreng

cicah sambal kicap

dekat labuan

kawan belanja

masa tu

memang rasa pelik

kenapa kena cicah?

pisang goreng

adalah pisang goreng

makan begitu saja

dah cukup enak

duduk johor

makin banyak

jenis pencicah

sambal cili

sambal kicap

sambal asam

bersama pisang goreng

keledek goreng

sukun goreng

dan macam-macam lagi

mula-mula

memang la macam tak masuk

lama-lama

bila kau sedar diri

kau duduk tempat orang

apa salahnya kau terima aje

hormat budaya orang

tak payah nak mengutuk

mencaci mengeji

apa orang makan

kau kan

Malaysian

come on lah

#IniMalaysiaKita beb!


Segmen Ben Ashaari : Impian Ku , Seorang Blogger !

Klik gambar untuk jenguk

tetiba

teringin nak join

padahal

dah lama

senyap gila..:p

orang panggil saya

sunah sakura

sudah berkahwin

dengan blogger juga

blog biasa-biasa

dah tak rajin membebel

pendek-pendek

ringkas-ringkas

padat-padat

tak perlu banyak masa

untuk membaca

boleh gitu?

bila jadi blogger

dulu-dulu

nak orang dapat manfaat

dari apa yang saya tulis

tapi sekarang

dah tak banyak menulis

meluah dan berkongsi

hanya untuk orang tahu

apa yang perlu diorang tahu

sekian

p/s:

kawan blogger

segmen BA

yang kenal diri ni

mesti nampak sangat

beza blog ni

dulu dan sekarang


Sisa

kau faham tak

perasaan

bila tengah-tengah bulan

macam ni

tambah-tambah lagi

di hujung bulan

yang mana

kau kena berjimat

tahap bendahari negara

mungkin

bendahari negara pun kalah

masa ni lah

kau boleh tengok aje

segala benda

yang cecomel

menahan diri

setahan yang mampu

supaya

kau tak terbeli

lalu terguna

sisa-sisa

uang yang tinggal

sebab kau tahu

ada benda lain

yang maha penting

di saat-saat

ekonomi meleset

adohai

bahkan

kadang-kadang

awal-awal bulan pun

dah berasa

rasa ni

mohon

dimurahkan rezeki


Surat

hari ni

tetiba terdetik di hati

nak google nama sendiri

saja nak tengok

gambar apa yang keluar

sejak-sejak

dah mula tunjukkan

siapa diri ni

terjumpa pulak

satu
surat

rasa kelakar

terpecah gelak tawa

kah kah kah

entah apa-apa

lepas tiga tahun

baru saya tahu

ada
surat
 untuk saya

adohai

kah kah kah

lagi

awak
 memang comel


Yahoo Messenger

semalam

tiba-tiba terkenang

masa mula-mula

dia melamar

tersengih sendiri

macam tak percaya

suami yang di sisi

sekarang ni

pernah melamar

isteri dia

melalui Yahoo Messenger

macam takde pape kan

bila baca ayat tu

"alaa YM je pon,

apa yang meletopsnya"

heh

bagi orang lain

mungkin takde pape

tapi bagi si isteri ni

hihihi...

tak dapat

nak terangkan

apa perasaan dia

kbai


Air Asia

pagi-pagi

dah check

tiket air asia

sebab nak tengok

kalau-kalau

ada tiket murah

KL-Btu-KL

atau

Btu-KL-Btu

bulan ni dah mahal

sebab ada cuti mid sem

bulan depan pun

alamak ai

lagi mahal

bulan dua belas

lagi lah

krismas kan?

teringat masa nikah dulu

kemain murah tiket ke Btu

masa tu

sampai kengkawan semenanjung

ramai yang beli tiket

last minute

sebab tiket murah gila

pergi balik

bawah rm100!

aish

tahun ni

takde ke

tiket bawah RM100 lagi

last minute

macam ni?

hahaha

ok, hari-hari

saya check!


As Long As You Love Me - Pip

video ni

dah lama dah

audition ni

pun dah lama dah

tapi baru ni je

tertengok & terdengar

sedap sangat

dia nyanyi

lirik dia pun nice

rupanya

lagu justin bieber

-_-"

tapi

tak berapa berkenan

dengar justin nyanyi

lagi suka yang ni

mohon mendengar

We're under pressure,

Seven billion people in the world trying to fit in

Keep it together,

Smile on your face even though your heart is frowning

But hey now, you know, boy,

We both know it's a cruel world

But I will take my chances..

As long as you love me

We could be starving,

we could be homeless,

we could be broke..

As long as you love me

I'll be your platinum,

I'll be your silver,

I'll be your gold..

I don't know if this makes sense,

but you're my hallelujah

Give me a time and place,

and I'll rendezvous..

The one that I argue with,

I feel like I need a new boy to be bothered with,

But the grass ain't always greener on the other side,

It's green where you water it

So I know we got issues baby true, true, true,

But I'd rather work on this with you

Than to go ahead and start with someone new..

As long as you love me

We could be starving,

we could be homeless,

we could be broke..

As long as you love me

I'll be your platinum,

I'll be your silver,

I'll be your gold..

As long as you

lo-lo-lo-lo-lo-lo-lo-lo-lo-lo-lo-lo-lo-lo-lo-love me

Love me, baby ooh...


Konfius

tiba-tiba

aku tak tahu

ape bendanya

network generator

terus terkonfius

software ke

hardware?

macam software

tapi bunyi macam hardware

errr

banyaknya lagi

benda kena belajar

kena explore

padahal

baru malam tadi

aku mimpi

aku terkonfius

aku dah grade

PhD

padahal

tu konvo master

ape lah

benda camtu pun

boleh mimpi

waktu-waktu ni

cuba la

nanti-nanti sikit

mimpi konvo

bbbrrrr...


Minyak Naik Lagi

dengar kata

minyak naik lagi

20 sen

12.01 pagi esok?

eh tengah malam ni

betul ke?

habis la

memang kena berjimat-cermat

makin lama

makin naik

harga semua barang

lepas ni

nak turun johor pun

naik public transport je

lagi jimat


Pedih

semua

mesti pernah rasa

pedih yang aneh

dalam hati

bila berlaku

benda yang menyakitkan

bila dikecewakan

bila harapan dimusnahkan

bila kena reject, mungkin?

rasa macam

hati tu terobek sikit

tercalar

terluka

tapi tak berdarah

rasa terkilan

mungkin

itu lebih sesuai

menggambarkan

maksud saya

pelik kan?

rasa yang Allah bagi

dalam hati kita

walau

dengan sekelumit getaran

yang mungkin

hasil dari gerakan impuls

hantaran dari bayangan fikiran

dah cukup

membuktikan

Allah Maha Besar

Allahuakbar...


Sedu

semua orang

mesti pernah mengalami

perasaan rimas

bila diserang sedu

hohoho

sedu berlaku

bila kita bernafas,

diaf..diaf...ape tah

ok google sendiri

tak reti nak eja

boleh gitu?

saya selalunya

akan sedu

bila minum

air berkarbonat

tetambah yang sejuk

penangan dia mak ai

tiap dua saat sedu

ada tu sampai setengah jam sedunya

kekadang tanpa sebab yang diketahui

tersedu-sedu jugak

rimasnya la hai...

macam mana nak hilangkan?

kalau saya

saya tarik nafas dalam-dalam

picit hidung

tutup mulut

tahan lama-lama

ok...hilang pun sedu

boleh cuba ye~

haha


Takut

dua tiga kali

sejak akhir-akhir ini

soalan-soalan itu

kembali menujah-nujah

akal fikiran

dan terus

aku buntu

aku, dia, dia...

tidak punya jawapan

yang benar-benar

jitu

yang aku dengar hanya

"kau terlalu tertekan dengan dunia"

Allah...

benar kadang aku takut

dan takut itu buat aku menangis

sendiri

kehidupan yang membuatkan aku takut

hidup sebagai manusia

buat aku rasa takut

menangis

sampai bilakah agaknya

aku akan terus di sini

memikul jawatan "manusia"?

dan bagaimana kelak

jika sepatang mata

yang aku gunakan ini

akan tamat "kontrak"nya

di dunia?

dan bilakah masa itu

akan tiba?

bukan...

ADAkah masa itu AKAN tiba?

Allah...Allah...Allah...